Summary: Keltakuumehyttysille puettiin aivotutkimusta varten minikypärät. Monia vakavia tauteja levittävä laji on palannyt myös Eurooppaan.

Maailman laajimmalle levinnyt hyttyslaji, keltakuumehyttynen, osaa muuttaa käytöstään, kun sen lempisaaliin eli ihmisen käytös muuttuu. Tuore yhdysvaltalainen tutkimus on selvittänyt tämän fiksuuden neurologisia perusteita.
 Aedes aegypti  -moskiitto eli keltakuumehyttynen tunkee veriapajille yleensä hämärän aikaan. Siksi sitä on ryhdytty torjumaan vuoteiden ylle viritetyillä hyttysverkoilla.  Aedes aegypti  on vastannut siirtymällä saalistamaan vasta aamulla, kun ihminen kömpii sängystä.
 Viime vuonna  toinen yhdysvaltalaistutkimus  kertoi, että hyttyset oppivat välttämään läimäytteleviä ihmisiä. Kun ilma pantiin mekaanisesti värähtelemään samalla tavoin kuin ihmisen käden huiskeessa, hyttyset alkoivat yhdistää tuon mekaanisen šokin tietyn ihmisen hajuun ja ryhtyivät välttämään häntä.
 Mikä tekee keltakuumehyttysistä tehokkaita ja joustavia saalistajia? Siihen yhdysvaltalaisen  Virginia Tech  -yliopiston tutkijat etsivät vastausta hyönteisten aivotutkimuksilla. Niissä saatiin uutta neurobiologista tietoa näkö- ja hajuaisteista, joiden avulla hyönteiset jäljittävät saaliinsa.
 Tiedolle on tarvetta, sillä keltakuumehyttynen levittää viruksia, jotka aiheuttavat keltakuumeen lisäksi dengue-, zika- ja chikungunyakuumetta.
 Keltakuumeviruksen vakavimmat seuraukset ovat sisäisiä verenvuotoja sekä maksa-, munuais- ja sydänvaurioita. Jopa puolet ankarimman tartunnan saaneista kuolee.
 Vanhastaan tiedetään, että hyttynen haistaa saaliinsa pitkälti tämän hengitysilman hiilidioksidin perusteella. Hiilidioksidi saa myös supisuomalaiset sääsket suunnistamaan inisten ihmisen iholle. Sen sijaan näköaistin merkityksestä saalistuksessa on ollut niukasti tietoa.
 Haju- ja näköviestit yhdistyvät hyttysen aivoissa, minkä takia uhrin paikallistaminen on niin tarkkaa, kertoo apulaisprofessori  Clément Vinauger   Current Biology  -lehdessä julkaistun tutkimuksen tuloksista.
 Niiden mukaan hiilidioksidin haistaminen aktivoi aivojen näkökeskuksen neuroneja, ja ne puolestaan saavat hyttysen suuntaamaan kohti näkökentässään häämöttäviä hahmoja.
 Vinaugerin tutkijaryhmä pääsi tulokseensa 3D-printterillä tehtyjen pienenpienten kypärien ansiosta. Kypäräpäiset hyttyset pantiin lentämään LED-valosimulaattoriin ja niille pölläyteltiin hiilidioksidia.
 Hyönteisten reaktiot selvisivät seuraamalla siiveniskujen tiheyttä ja lentosuunnan muutoksia ja kiihtymistä.
 Aivosolujen kalsiumin kuvantamisella puolestaan varmistui, että juuri hiilidioksidi laukaisee visuaalisen ärsykkeen.
 Denguekuumeen oireet muistuttavat yleensä lievää influenssaa. Pahimmillaan tauti kuitenkin tunnetaan "luunkatkojakuumeena", koska nivel- ja lihaskivut voivat olla hyvin rajuja. Kuolleisuus on kausi-influessan luokkaa.
 Keltakuumehyttysten levittämiä tauteja pyritään hillitsemään ennen kaikkea hyönteistentorjunta-aineilla, mutta hyttyset ovat vastanneet kehittämällä vastustuskykyä, joten tartunnat ovat alkaneet lisääntyä uudelleen.
 Vinauger jatkaa tutkimuksia täyttääkseen keskeiset aukot tiedoissa mekanismeista, jotka tekevät keltakuumehyttysistä tehokkaita tautien levittäjiä ja ennen muuta kyvykkäitä saaliin paikallistajia.
 Tällaiseen lentosimulaattoriin keltakuumehyttyset pantiin haistelemaan hiilidioksidia.  Alex Crookshanks
 Aedes aegyptin  arvellaan päässeen aikoinaan ihmisen makuun Länsi-Afrikassa. Muutkin eläimet kelpaavat, mutta ihminen on sen suosikki, ja ihmisen siivellä se on matkustanut kaikkialle trooppisille ja subtrooppisille alueille.
 Kun Afrikasta vietiin orjia Amerikkoihin 1400-luvulta alkaen, keltakuumehyttynen matkusti jo mukana. Aasian kauppareittejä kulki 1700- ja 1800-luvuilla ihmisten lisäksi myös  Aedes aegypti.  Erityisen laajalle se pääsi toisen maailmansodan aikana sotilaiden seuralaisena.
 25:n viime vuoden aikana keltakuumehyttynen on kasvattanut asuinalueitaan entisestään.
 Chikungunya on Suomessa tunnetun pogostantaudin sukulainen. Nivelkivut voivat olla ankaria, ja pahimmillaan virus voi aiheuttaa halvauksen tai aivotulehduksen. Kuolleisuus on 1–2 ihmistä tuhatta sairastunutta kohti kuten denguekuumessakin.
 Mikään ilmasto- tai ympäristösyy ei estä keltakuumehyttystä selviämästä hyvin myös Euroopan eteläosissa, joissa lajia esiintyikin aina viime vuosisadan puoliväliin, kertoo  Euroopan tartuntatautikeskus  EDCD.
 Laji on jo palannut osiin Etelä-Venäjää ja Georgiaa, Koillis-Turkkiin sekä viitisentoista vuotta sitten Eurooppaan Madeiran saarelle, jossa se on levittänyt denguekuumetta ihmisestä ihmiseen.
 Keski- ja Pohjois-Eurooppaa keltakuumehyttysiltä suojelee talvien kylmyys, josta munat eivät selviä, mutta ilmastonmuutoksen takia Etelä-Eurooppa on yhä riskialttiimpaa. EDCD:n mukaan suurin riski on hyttysten pujahtaminen Madeirasta lähteviin lauttoihin tai lentokoneisiin.
 Metsistä puiden koloista kaupunkeihin muuttanut  Aedes aegypti  viihtyy etenkin tiheästi asutetuilla alueilla, joilla vesi- ja jätehuolto ovat puutteellisia. Jo pelkkä pihalla lojuvaan autonrenkaaseen tai peltipurkkiin jäänyt vesitilkka tarjoaa hyvän paikan uuden sukupolven kuoriutumiseen.
 Aikuisina keltakuumehyttyset ruokailevat ja lepäävät mieluiten sisätiloissa. Kauas kotoaan ne eivät omin siivin lähde, sillä niiden arvioidaan kykenevän lentämään enimmillään vain 200 metriä.
 Zikaviruksesta koituu yleensä enintään lievää kuumetta ja nivel- ja lihaskipuja. Raskaana olevalle naiselle tartunta on kuitenkin vaarallinen, sillä se voi aiheuttaa sikiölle kehitysvaurion, muun muassa mikrokefaliaa eli pienipäisyyttä. Riskin suuruutta ei ole kyetty arvioimaan pitävästi.
 Ihminen on yrittänyt saada keltakuumehyttyset kuriin hyönteismyrkyillä. Toisen maailmansodan jälkeen DDT teki lajista selvää 22:ssa Afrikan valtiossa. Siellä missä myrkkyä lakattiin käyttämästä, hyttyskanta elpyi nopeasti. Amerikoissa kävi samoin.
 Muitakin konsteja on yritetty. Keltahyttysalueille on tuotu hyttysiä syöviä eläimiä. Populaatioon on päästetty steriileiksi tehtyjä koiraita, jotta jälkeläisiä ei syntyisi. Hyttysiin on istutettu bakteereja, jotta ne tekisivät selvää viruksista. Tulokset ovat olleet laihoja.

Ihmisverta saalistavan hyttysen tehokkuus perustuu haju- ja näköaistin yhteispeliin


Summary: Pelastuslaitoksen mukaan sammutustyöt jatkuvat pitkälle aamuyöhön asti.

Kerrostalon ullakkohuoneistossa syttyi voimakas tulipalo Eerikinkadulla Helsingin Kampissa. Pelastuslaitos sai palon hallintaan eikä palo levinnyt muihin rakennuksiin.
 Pelastuslaitos evakuoi asukkaita rakennuksen yläkerroksista, mutta palo ei aiheuttanut henkilövahinkoja. Sen sijaan useissa asunnoissa on vesivahinkoja sammutuksen jäljiltä. Poliisi tutkii palon syttymissyytä.
 Kerrostalo sijaitsee Eerikinkadulla. Kalevi Rytkölä / Yle
 Helsingin pelastuslaitoksen päivystävä palomestari  Petri Strandberg  kertoo, että tulipalo oli hankalasti paikallistettavissa.
 – Jouduimme avaamaan kattoa, jotta saimme estettyä palon leviämisen. Tällä hetkellä katolla sammutetaan ja raivataan pesäkkeitä, Strandberg sanoo.
 Strandbergin mukaan oli vaarana, että palo olisi päässyt leviämään koko rakennuksen ullakon mittaiseksi. Palo-ovet olisivat kuitenkin estäneet paloa leviämästä muihin rakennuksiin.
 Eerikinkatu on toistaiseksi suljettu liikenteeltä. Sammutustyöt voivat Strandberg mukaan venyä aamuyöhön asti.
 – Kannattaa välttää Eerikinkatua, jos siellä päin liikkuu.
 Juttua muokattu 23.7.2019 kello 23.05: Lisätty päivystävän palomestarin kommentit.

Kerrostalon ullakkohuoneistossa palaa Helsingin keskustassa – pelastuslaitoksen tiedossa ei ole loukkaantuneita


Summary: Sisaret ovat hyväksi norsunaaraiden lisääntymiselle, kertoo Turun yliopisto. Mummojen positiivinen vaikutus tunnettiin ennestään.

Sisaren läsnäolo parantaa naaraiden lisääntymistä Myanmarin työläisnorsupopulaatiossa. Erityisesti nuoret naaraat hyötyvät isosiskon läsnäolosta, käy ilmi Turun yliopiston tutkimuksesta.
 Tutkimusryhmä seurasi Myanmarin aasiannorsuja, jotka työskentelevät tiikkipuuteollisuudessa. Norsut pääsevät vapaalle metsikköön iltaisin, öisin ja muina loma-aikoina, jolloin ne kulkevat, ruokailevat ja tapaavat toisia norsuja.
 Tutkimuksessa verrattiin naaraiden vuosittaista lisääntymistä näiden eläessä samassa paikassa sisartensa kanssa tai erillään sisarista.
 – Havaitsimme, että erityisesti nuoret naaraat lisääntyvät todennäköisemmin asuessaan lähellä sisartaan. Tämä vaikutus oli vahvin silloin, kun sisar oli 0–5 vuotta nuorempi, sanoo tutkimuksen johtava kirjoittaja  Emily Lynch   tiedotteessa.
 Nyein Chan Naing / EPA
 Vaikka lisääntymistä parantava mekanismi saattaa liittyä sosiaalisuuden luomiin terveyshyötyihin, mukana voi olla muitakin tekijöitä.
 – Koska kokemus poikasten kasvattamisesta voi olla olennaisen tärkeää jälkikasvun selviämiselle, nuoret kokemattomat norsunaarat ovat epäsuotuisassa asemassa. Siksi sukulaisten apu voi olla erityisen arvokasta nuorille naaraille, Lynch jatkaa.
 Mummot auttavat tyttärenpoikasia
 Norsut ovat sosiaalisia ja matrilokaalisia eläimiä. Matrilokaalisuus tarkoittaa sitä, että naaraat pysyvät perheryhmässään naaraspuolisten sukulaistensa kanssa koko ikänsä.
 On todennäköistä, että naaraan elämän aikana luodut sosiaaliset suhteet tuovat vaihtelevia etuja eri-ikäisenä.
 Nyein Chan Naing / EPA
 Turun yliopisto on aiemminkin tutkinut samaa norsupopulaatiota. Silloin havaittiin, että  mummojen läsnäolo parantaa  niiden tyttärenpoikasten selviytymismahdollisuuksia ja tytärten lisääntymistä. Kyseinen vaikutus oli erityisen merkittävä nuorten tytärten keskuudessa.
 Lisää tuoreesta tutkimuksesta voi lukea  The Royal Society  -tiedejulkaisusta.
 Lue myös:
 Intiassa keksittiin keino saada norsut pois junaraiteilta: ”Plan Bee”
 Mammuttitutkimus: Naarailla oli fiksu johtaja, urokset ottivat riskejä
 Video: Söpö norsuvauva otti ensiaskeliaan belgialaisessa eläintarhassa
 Jälleen uutta tietoa norsun älystä: Norsu ymmärtää ruumiinsa rajat

Sisko voi ärsyttää, mutta on myös hyödyllinen – ainakin aasiannorsuille


Yhdysvalloissa New Yorkin osavaltio on päättänyt kieltää kynsien poistamisen kissoilta.
 New York on ensimmäinen osavaltio Yhdysvalloissa, joka kieltää eläinaktivistien julmaksi arvosteleman käytännön. Kissaeläinlääkäreiden  järjestön mukaan  raapiminen on kissalle normaalia käytöstä ja se auttaa niitä kiipeämään ja pitämään kynnet terävinä.
 Osavaltion kuvernööri  Andrew Cuomo  perusteli päätöstä sillä, että kynsien poistaminen kissoilta on vanhanaikainen ja epäinhimillinen toimenpide.
 – Kissojen kynnet poistetaan yleensä siksi, että ihmiset haluavat suojella huonekalujaan. Tämä vahingoittaa kissoja fyysisesti ja muuttaa niiden käytöstä, lakiehdotuksessa kirjoitetaan  uutissivusto CNN:n mukaan .
 Kissojen kynsien poistaminen on laitonta monissa maissa.  Arviolta joka neljäs kotikissa  Yhdysvalloissa viedään eläinlääkärille kynsien poistoleikkaukseen.

New Yorkin osavaltio kielsi ensimmäisenä kissojen kynsien poistamisen – "vanhanaikainen ja epäinhimillinen käytäntö"


Valkeakoskella Pirkanmaalla yksi henkilö on loukkaantunut ampumisessa. Sisä-Suomen poliisi kertoi asiasta Twitterissä tiistaina iltakymmenen jälkeen.
 Poliisin mukaan loukkaantunut on kuljetettu sairaalahoitoon.
 Poliisi kertoo tutkivansa asiaa ja tiedottavansa siitä lisää myöhemmin.

Valkeakoskella ampumavälikohtaus, yksi loukkaantui


Malissa on tehty itsemurhaisku, jossa loukkaantui viisi virolaista ja yksi ranskalainen sotilas sekä kaksi malilaista siviiliä, kertoo Ranskan armeija.
 Hyökkäys kohdistui kansainväliseen rauhanturvatukikohtaan, jossa on Ranskan ja Malin armeijoiden joukkoja sekä YK:n rauhanturvaajia. Iskun tekijät räjäyttivät käytössään olleen ajoneuvon, johon oli maalattu YK:n merkinnät.
 Viron puolustusministerin mukaan viisi virolaista sotilasta sai vammoja iskussa. Ranskan armeijan edustajan mukaan kaksi virolaista ja yksi ranskalainen sotilas ovat edelleen sairaalahoidossa, mutta heillä ei ole hengenvaaraa.
 Ranskan armeijan edustaja  Colonel Frederic Barbry  kertoi AFP:lle, että kaksi henkilöä oli ajoneuvossa, jossa käytettiin MINUSMA-operaation värejä. YK:n johtaman operaation tehtävänä on tukea Malin laillista hallintoa ja maan jälleenrakennusta.
 Yksi hyökkääjistä oli pukeutunut Malin armeijan univormua muistuttavaan asuun.
 Aiemmin Malin turvallisuusviranomaiset kertoivat että itsemurhapommittajia oli vähintään kolme.
 Ranska ja useat muut Euroopan maat käyvät Malissa taistelua terrorismia vastaan. Ranska on tiettävästi pyytänyt Suomea mukaan osallistumaan toimintaan. Suomi on ollut Malissa mukana YK:n ja EU:n operaatioissa.
 Vuosi sitten Gaon alueella Malissa tehtiin autopommi-isku ranskalaisia sotilaita vastaan. Hyökkäyksessä kuoli AFP:n mukaan neljä ihmistä ja noin 20 loukkaantui.
 Lue lisää:
 Ranska kyselee Suomea mukaan Maliin terrorismia torjumaan – puolustusministeri Kaikkonen: Asia on vaiheessa
 Britannia lähettää 250 rauhanturvaajaa Maliin

Malissa itsemurhaisku rauhanturvatukikohtaan - viisi virolaista, yksi ranskalainen ja kaksi malilaista loukkaantui


Heinolassa Päijät-Hämeessä on tapahtunut kolmen ajoneuvon kolari, jossa ainakin kaksi ihmistä on loukkaantunut vakavasti. Pelastuslaitoksen mukaan kaksi ajoneuvoista oli törmännyt nokakkain. Viranomaisten saamien ensitietojen mukaan kolarissa olisi jopa 10 loukkaantunutta.
 Onnettomuuspaikan pelastus- ja raivaustyöt ovat käynnissä. Poliisi tiedottaa asiasta myöhemmin.
 Nelostie on kolarin takia poikki Heinolasta Lusin suorasta noin viisi kilometriä Jyväskylän suuntaan Palajärventien risteyksen kohdalta.

Heinolassa kolmen ajoneuvon kolari, ainakin kaksi vakavasti loukkaantunut


Summary: Pääministeri Pedro Sánchezilla on syyskuuhun aikaa saada hallitus kokoon. Muuten edessä ovat uudet vaalit.

Espanjassa pääministeri  Pedro Sánchezin  hallitus on hävinnyt luottamusäänestyksen.
 Espanjaa uhkaavat nyt neljännet vaalit neljässä vuodessa. Ne järjestettäisiin marraskuussa.
 Tosin vielä syyskuussa, kaksi kuukautta tänään järjestettävän äänestyksen jälkeen, Sánchezilla on mahdollisuus yrittää saada aikaan hallitus.
 Sánchezin sosialistipuolue PSOE voitti huhtikuun lopussa järjestetyt vaalit, muttei saanut enemmistöä parlamenttiin. Pääministeri ei ole onnistunut löytämään hallituskumppaneita.
 Todennäköisimmän hallituskumppanin, vasemmistolaisen Podemos-puolueen kanssa neuvottelut ovat päättyneet tuloksettomina kerta toisensa jälkeen.
 Suurin erimielisyys liittyy siihen, että Sánchez ei halua antaa Podemosin johtajalle  Pablo Iglesiakselle  ministerinsalkkua. Podemos kärsi vaalitappion, mutta Iglesias haluaisi puolueensa silti hallitukseen.
 Sánchez ei myöskään saanut tiistaina parlamentin tukea ajamalleen vähemmistöhallitukselle, minkä vuoksi tänään järjestettiin uusi luottamusäänestys.
 Lue lisää:
 Espanja äänestää pääministerin luottamuksesta – Löytyykö kompromissi vai onko edessä uudet vaalit?

Espanjan hallitus ei saanut luottamusta


Summary: Vanhan uskomuksen mukaan heinäkuun 25. päivänä Jaakko heittää kylmän kiven veteen. Kivi liittynee maanviljelykseen, eikä lainkaan uimavesiin.

Satakunnan Luvialla asuva biologi  Janne Lampolahti  uskoo, että vanha sanonta on ymmärretty täysin väärin.
 – Ei Jaakko mitään kylmää kiveä heitä yhtään mihinkään. Päinvastoin, Jaakkona kuuma kivi pistettiin kylmään veteen.
 Lampolahden mukaan sananlasku juontuu siltä ajalta, kun vielä elettiin luontaistalouden aikaa. Tuolloin eläimillle niitettiin talven tarpeisiin heinät lähinnä luonnonniityiltä ja puoliksi kuivatuilta heinämailta.
 Jaakon päivään mennessä heinät piti saada niitettyä. Takaraja johtui siitä, että niihin aikoihin heinä viljan tavoin tuleentui. Tuolloin myös heinä alkoi vetää yhteytystuotteitaan juurakkoon talteen seuraavaa kevättä varten.
 – Jaakon päivän jälkeen heinien ravintoarvo heikkenee merkittävästi. Taika pätee vain luonnonheinään, ei niinkään viljeltyyn heinään.
 Jaakon kivi on itseasiassa kovasin?
 Biologin mukaan kuuluisalla Jaakon kivellä tarkoitettiin kovasinta eli viikatteen hiomakiveä. Koko kesähelteiden ajan kivi oli ollut kovassa käytössä ja kuumana, mutta nyt sitä ei enää tarvittu.
 – Missäs muuallakaan kovasinta säilytettiin kuin astiassa täynnä kylmää vettä. Astia kivineen vietiin kellariin.
 Lampolahden mukaan Jaakon kivellä ei ole siis mitään tekemistä uimavesien lämpötilan kanssa, vaan sanonta liittyy puhtaasti karjatalouteen.
 – Jokainen kesämökkeilijä tietää, että vedet lämpenee suurin piirtein elokuun kymmenenteen päivään asti. Lämpiminä elokuina vielä kuun lopullakin.
 Folkloristi pitää biologin selitystä mahdollisena
 Pitkään suomalaisia sananlaskuja tutkinut folkloristiikan tohtori  Liisa Granbom-Herranen  Turun yliopistosta vahvistaa, että Jaakon kivi liittyy nimenomaan maatalouteen.
 – Jaakon päivä on jokaiselle kansanperinteen tutkijalle tuttu asia. Päivä ja siihen liittyvät sanonnat liittyvät viljaan ja sadon saamiseen.
 Myös Lampolahden selitystä kovasimen upottamisesta veteen folkloristi pitää järkeenkäypänä. Sadonkorjuussa käytettyihin välineisiin liittyi paljon taikauskoa ja esimerkiksi viikatteen terään eivät saaneet vieraat epäonnen pelossa koskea.
 – Jaakon päivän aikoihin viikate ja muutkin sadonkorjuun välineet on saatettu upottaa lähteeseen. Näin on yritetty poistaa ”pahalla silmällä katsomista”, pientä epäonnea.
 Granbom-Herranen uskoo Jaakon kylmän kiven viittaavan ilmojen kylmenemiseen heinäkuun lopulla.
 – Sata vuotta sitten tämä oli ihan todellinen asia, joka ei tänä päivänä enää pidä paikkaansa. Tuolloin hallaöitä saattoi tulla usein.
 Jaakkona tapaa halla olla.
suomalainen sananlasku Kuhmosta
 Myös Ylen meteorologin  Joonas Koskelan  mukaan elokuut ovat olleet aikaisemmin kylmempiä.
 – Ilmastonmuutos on edennyt. Onhan hallaöitä nykyäänkin, mutta sata vuotta sitten elokuut ovat selvästi olleet kylmempiä.
 Entäpä sitten uskomus Jaakon uimavedet kylmentävästä kivestä? Siihen Koskela vastaa pilke silmäkulmassaan.
 – Kansanuskomukset varmasti perustuvat johonkin. Tänä vuonna ennustaisin, että kivi tepsii neljässä päivässä. Toki ensi maanantaina uimavedet ovat varmasti ilmaa lämpimämpiä, naurahtaa Ylen meteorologi.
 Kylläpä silloin nauriita tulee, kun juopunut mies hevosen selästä Jaakon päivänä taimen näkee.  suomalainen sananlasku
 Epätieteellinen seura: uusi sepitys
 Suomen Epätieteellinen Seura on heittänyt Jaakon päivänä katapultilla kiven Helsingin Kolera-altaaseen vuodesta 1995 alkaen. Seuran toiminnanjohtaja  Jaakko Koskinen  ei ole kuullut tarinaa kovasimen veteen laittamisesta Jaakon päivänä.
 – Ihan uusi sepitys minulle, mutta voihan se yhtä hyvin pitää paikkansa kuin kaikki muutkin tarinat. Joku on kyllä astronomiasta laskenut, että päivän pitäisi olla elokuussa, veistelee Koskinen.
 Epätieteellinen seura on  erikoistunut eriskummallisiin Jaakon päivän kiviin . Seuran mukaan kolera-altaaseen on heitetty muiden muassa syväjäätynyt kivi, meteoriitti, mukulakivi ja laavakivi.
 – Tänä vuonna Metropolia-ammattikorkeakoulun insinööriopiskelijat tekivät meille kiven varta vasten tähän tarkoitukseen. Testeissä se toimi mukavasti, yhtä hyvin kuin ulkoavaruudesta tulleet kivet.

Jaakonpäivän kylmä kivi ei ilmeisesti liity uimavesiin mitenkään – sadonkorjuuvälineet upotettiin taikauskoisina kylmään veteen


Summary: Ukrainalaismedian mukaan venäläisaluksella oli osallistuttu aggressiivisiiin toimiin ukrainalaisia aluksia kohtaan viime marraskuussa.

Ukrainan turvallisuuspalvelu on ottanut kiinni venäläisen Neyma-tankkerilaivan Kertšinsalmella, kertoo ukrainalainen  verkkosivusto  Ukrainan Interfaxin tietoihin nojaten.
 Ukrainan viranomaisten mukaan venäläinen alus oli estänyt kolmea ukrainalaisalusta liikkumaan Kertšinsalmella sijaitsevan kanaalin läpi.
 Ukrainalaisten mukaan venäläisaluksessa rajavartiolaitoksen osasto oli FSB:n johdolla osallistunut aseellisiin operaatioihin, jotka olivat kohdistuneet ukrainalaisaluksiin viime marraskuusa. Rajavartiolaitos on FSB:n alainen organisaatio Venäjällä.
 Viime marraskuussa  Venäjä otti haltuunsa  kolme Ukrainan laivaston alusta (Nikopol, Berdjansk ja Jani Kapu) ja tulittanut niitä. Venäjä vangitsi tuolloin  24 merimiestä , joita esimerkiksi kansainvälinen merioikeus on vaatinut toukokuussa vapaaksi.
 Marraskuussa pidätettyjen ukrainalaisalusten miehistön pidätystä jatkettiin heinäkuun puolivälissä moskovalaisessa tuomioistuimessa. Sergei Ilnitski/EPA
 Uutinen päivittyy.

Ukraina on ottanut kiinni venäläisen tankkerin Kertšinsalmella


Summary: Ilta-auringon säteet heijastuivat lasikannusta, mikä aiheutti vaaratilanteen oululaispariskunnan parvekkeella.

Suomessa syttyy vuosittain  tuhansia tulipaloja  (Pelastustoimi.fi) ja palon alkuja, mutta harva saa alkunsa niin kuin oululaisen  Timo Halosen  kotona.
 Halonen ruokaili vaimonsa kanssa omakotitalonsa parvekkeella kesäisenä iltana. Kun ruoka oli syöty, astiat vietiin sisälle, mutta puolillaan vettä oleva lasikannu jätettiin pöydälle. Mies kävi ruokalevolle ja unikin olisi maistunut, mutta kymmenen minuutin makoilun jälkeen hän päätti nousta ja lähteä kauppaan.
 Jostain kuitenkin leijaili savun haju. Pian Halonen huomasi, että parvekkeen pöydän kaitaliina savusi. Lasinen kannu yhdessä auringon säteiden kanssa oli sytyttänyt tulipalon.
 – Ensi töikseni kaadoin veden kaitaliinan päälle, jotta savuava pöytäliina sammui. Sitten huusin vaimolleni, että tule katsomaan, et usko mitä on tapahtunut.
 Vaikka tilanteesta selvittiin ilman liekkejä, oli ainekset isompaan onnettomuuteen kasassa: parvekkeen puisen pöydän ympärillä oli lisää puisia huonekaluja ja niiden vieressä nökötti vielä kaasugrilli.
 Tulipalo voi syttyä myös ikkunan läpi
 Niin sanottu polttolasi-ilmiö on siis mahdollinen, mutta harvinainen.
 Polttolasi-ilmiön syntyminen vaatii yleensä pyöreän lasisen astian, esimerkiksi viinilasin tai kannun ja sen lisäksi kirkasta nestettä. Myös aurinkoon jätetty  muovipullo voi sytyttää tulipalon  (MTV). Kaareva pinta saattaa voi keskittää auringonsäteet polttavan kuumaksi pisteeksi, mikä voi aiheuttaa tulipalon.
 – Ei voi sanoa, että tällaiset tapaukset olisivat yleistä, mutta silloin tällöin niitä tapahtuu, Oulu-Koillismaan pelastuslaitoksen riskienhallintapäällikkö  Tomi Honkakunnas  kertoo.
 Honkakunnas on tehnyt erilaisia testejä laseilla, jossa toisessa on nestettä ja toisessa ei. Hänen havaintojensa mukaan kirkas neste on vaikuttava tekijä palon syttymisen kannalta.
 – Juomalasi, jossa on kirkasta juomaa, tekee polttopisteen helpommin kuin tyhjä lasi.
 Ilta-auringon säteet osuivat Timo Halosen lasiseen vesikannuun noin 10 minuutin ajan. Siinä ajassa ehti syntyä tulipalon alku. Timo Halosen kotialbumi
 Myös Halonen teki ensijärkytyksestä selvittyään pienen testin. Hän asetti kannun uudelleen pöydälle juuri siihen kohtaan, missä se oli aikaisemmin ollut.
 – Sain polttopisteen uudelleen aikaiseksi pöytäliinaan, kun kannu ja säteet olivat sopivassa kulmassa.
 Mutta pelkästään juomiseen tarkoitetut esineet eivät ole ainoa vaara. Myös esimerkiksi umpilasia oleva koriste-esine saattaa sytyttää tulipalon yhdessä auringon säteiden kanssa.
 – Kannattaa miettiä, pitääkö esimerkiksi umpilasisia koriste-esineitä ikkunalaudalla. Tulipalo voi syttyä ihan samalla tavalla sisällä kuin ulkonakin, eli säteet menevät läpi myös ikkunasta, Tomi Honkakunnas muistuttaa.
 Paloja hankala tutkia
 Timo Halonen ei enää jätä lasista kannua ulos, tulipalon alun jälkeen se on huolehdittu aina sisälle.
 – Kerta kyllä riitti, oli se sellainen säikähdys, Halonen naurahtaa.
 Tomi Honkakunnaksen mukaan polttolasi-ilmiön kautta syttyneitä tulipaloja on hankala tutkia. Yleensä tämän tyyppinen syttymissyy selviää siten, että esimerkiksi sähkölaitteista tai tupakasta syntynyt palo poissuljetaan laskuista.
 – Joskus jäljelle jää vain se vaihtoehto, että auringon säteet yhdessä sopivan pinnan kanssa ovat sytyttäneet palon.
 Onko sinulla kokemusta vastaavanlaisista tilanteista? Keskustele aiheesta klo 22.00 saakka!
 Lue seuraavaksi:
 Suomessa oli viime vuonna ennätysvähän palokuolemia – tupakka yhä yleisin syttymissyy

Ethän jätä juomalaseja ja -kannuja aurinkoon – niissä pilee yllättävä tulipalon riski


Summary: Poliisi vahvistaa tiedon Ylelle.

Yhdysvaltain entinen presidentti  Bill Clinton  vierailee parhaillaan Helsingissä.
 Ylen saamien tietojen mukaan Clinton on nähty muun muassa Esplanadilla ja Aleksanterinkadulla.
 Ylen toimittajan  Minna Rinta-Tassin  mukaan Clinton liikkui Esplanadilla turvamiesten kanssa ja sulautui ihmisjoukkoon hyvin kesäisessä asusteessaan.
 Helsingin poliisi vahvistaa, että entinen presidentti Bill Clinton on kaupungissa, mutta painottaa, että hän on täällä yksityishenkilönä.

Yhdysvaltain ex-presidentti Bill Clinton bongattu Helsingissä – ihmiset ottivat selfieitä hänen kanssaan


Rajavartiolaitos on saanut valmiiksi 17.7.2019 tapahtuneen alueloukkauksen esitutkinnan, Rajavartiolaitos tiedottaa. Tutkinnassa on varmistunut, että venäläinen valtion ilma-alus loukkasi Suomen ilmatilaa Porvoon edustalla.
 Näin kirjoitimme aiemmin:   Venäläiskoneen epäillään loukanneen Suomen ilmatilaa
 Rajavartiolaitoksen tutkimusten mukaan alus saapui Suomen ilmatilaan Porvoon edustalla kello yhdeksän jälkeen aamulla kello 9.23. Lennettyään Suomen ilmatilassa noin 25 kilometrin matkan se poistui Suomen ilmatilasta jo kaksi minuuttia myöhemmin, kello 9.25.
 Syvimmillään kone lensi yhden kilometrin syvyydessä Suomen ilmatilassa.
 Esitutkinnan valmistuttua tapauksen tutkinnanjohtaja on päätynyt esittämään syyttäjälle esitutkinnan rajoittamista. Esitutkinnassa ei ole selvinyt ilma-aluksen lentäjien henkilötietoja.
 Asiassa ei näin ollen ole mahdollisuutta nostaa syytteitä ketään vastaan.
 Rajavartiolaitos ei tiedota asiasta enempää. Alueloukkauksen esitutkinnasta on vastannut Rajavartiolaitoksen Suomenlahden merivartioston rikostorjuntayksikkö.
 Lue lisää :
 Etelä-Korea sanoo Venäjän loukanneen sen ilmatilaa – ampui satoja varoituslaukauksia venäläiskonetta kohti

Epäilty venäläiskoneen ilmatilaloukkaus Porvoossa tutkittiin – rajoja loukattiin kaksi minuuttia, syytteitä ei voida nostaa


Summary: Kyseessä on jo toinen voimakas lämpöaalto alle kuukauden sisällä. Kesäkuu oli mittaushistorian lämpimin monin paikoin ympäri maailmaa.

Pariisissa saattaa tänään rikkoutua yli 70 vuotta vanha lämpöennätys, 40,4 astetta. Elohopea voi ennusteiden mukaan nousta Pariisissa jopa 41–42 asteen tienoille.
 Pariisin katuja siivoava  René Pierron  kertoi keskiviikkona The New York Times -sanomalehdelle, että työskentely ulkona alkaa olla lähes mahdotonta.
 – Rakennukset ja tiet imevät itseensä lämpöä päivän aikana ja ne ovat kuin lämpöpattereita. Se on täysin sietämätöntä, kommentoi Pierron The New York Timesin haastattelussa
 Lehden mukaan useiden metromatkustajien on raportoitu pyörtyneen Pariisissa. Miljoonakaupungin metrojärjestelmässä on useita linjoja, joiden matkustajavaunuissa ei ole ilmastointia.
 Muutama kuukausi sitten Notre Damen katedraali kärsi kovia vahinkoja tuhoisassa tulipalossa. Nyt sammutustöistä edelleen märät kiviseinät voivat kuivua nopeasti kuumuudessa. Tämän pelätään johtavan  katedraalin holvikaton romahtamiseen.
 Tiikerit nauttivat ruokansa pakastettuna Belgiassa
 Eilen Belgiassa, Saksassa ja Hollannissa rikottiin useita lämpöennätyksiä.
 Belgialaisessa Kleine Brogelin sotilastukikohdassa lähellä Hollannin rajaa mitattiin kuumin lukema sitten vuoden 1833. Lämpömittari näytti ennätykselliset 39,9 astetta, kertoo  Britannian yleisradioyhtiö BBC.
 Länsi-Belgiassa sijaitsevassa Pairi Daizan eläintarhassa eläintenhoitajat syöttävät tiikereille jääkuutioiden sisään pakastettuja kanoja ja karhut saavat vesimeloninsa jäädytettynä.
 – Olemme tehneet pandakarhuille luolia, joissa on ilmastointi, sillä ne ovat herkkiä kuumille keleille. Pandat ovat silti mieluummin ulkona, sillä ne pitävät avarasta tilasta, sanoo eläintarhan edustaja  Mathieu Goedefroy  uutistoimisto Reutersille.
 .
 Noordenveldin kunnan tiekone tiputtaa suolavettä tienpinnalle Hollannin Noordenveldissa 24. heinäkuuta 2019. Levittämällä suolaa asfaltti jäähdytetään, estäen asfaltin vahingoittumista nykyisen lämpöaallon aikana. Kees van Veen / EPA
 Suolaa teille Hollannissa
 Hollannissa Eindhovenin kaupungissa rikottiin tällä viikolla 75-vuotinen lämpöennätys, kun lämpötila nousi 39,3 asteeseen, kertoo  BBC .
 Hollannissa kaduille levitetään suolaa, jotta tiet eivät lämpenisi liikaa. Asiasta kertoo saksalainen Der Tagesspiegel -lehti, jonka mukaan suola uuttaa kosteutta ja tämä viilentää teitä.
 Keskiviikkona lämpöennätys rikottiin myös Saksassa, jossa korkein lämpölukema oli 40,5 astetta. Ennätyksen odotetaan kestävän vain päivän, sillä Saksaan on luvattu torstaille kovaa hellettä. Myös Britanniassa reilu kymmenen vuotta sitten Kentissä mitattu 38,5 astetta saattaa ennusteiden mukaan ylittyä.
 Kyseessä on jo toinen voimakas lämpöaalto alle kuukauden sisällä.
 Kesäkuu oli mittaushistorian lämpimin monin paikoin ympäri maailmaa, käy ilmi Ilmatieteen laitoksen julkaisemasta tviitistä.
 Kesäkuun lämpöaalto johtui pitkälti siitä, että Pohjois-Afrikasta Saharan autiomaasta kulkeutunutta lämmintä ilmamassaa pääsi vyörymään Eurooppaan, kertoo meteorologi  Matti Huutonen .
 Huutosen mukaan Keski- ja Länsi-Euroopassa kesän lämpimimmät ilmat ajoittuvat yleensä heinä–elokuulle.
 – Ovathan nämä poikkeuksellisia lukemia, Huutonen sanoo.
 Ihmisiä ottamassa aurinkoa Hollannin Scheveningenissa keskiviikkona 24. heinäkuuta 2019. Sem van der Wal / EPA
 Huutosen mukaan tänään on helleaallon kuumin päivä. Tämän jälkeen Atlantilta virtaavan matalapaineen mukana tulee viileämpää ilmaa ja kosteutta, joiden myötä myös ukkoset Euroopan hellealueilla yleistyvät. Lämmin ilmamassa siirtyy kohti itää. Muuttuva sää saadaan tuta Suomessakin.
 – Meillä on viikonloppuna noin 30 astetta lämmintä ja esimerkiksi Lapissa alkuviikosta lämpötilat voivat tippua jopa 20 astetta, Huutonen kertoo.
 Puolet Yhdysvalloista hikoilee kosteassa lämpöaallossa – tänä kesänä poikkeuksellisen kuumaa maailmanlaajuisesti
 Nyt koetun kaltaiset lämpöaallot voivat tulevaisuudessa yleistyä.
 Zürichin teknillisen yliopiston  tutkimuksen mukaan  viikkoja kestäneet lämpöaallot eivät olisi olleet tilastollisesti mahdollisia ilman ilmastonmuutosta, kertoo uutistoimisto Reuters.
 – Jos ilmastonmuutos jatkuu, on olemassa 50 prosentin mahdollisuus, että kuumat kesät jatkuvat tulevaisuudessa. Tämä tarkoittaa lähestulkoon sitä, että normaalit kesät tulevaisuudessa ovat yhtä kuumia kuin kuumimmat kesät tähän mennessä, sanoo Leedsin yliopiston tutkija  Declan Finney  Reutersille.
 Espanjan läntisessä Zaragozan provinssissa on ollut metsäpaloja. Kuva tiistailta 23. heinäkuuta 2019. Government of Aragon / Army Emercency Unit / EPA
 Metsäpalot roihuavat lämpimässä
 Espanjan läntisessä Zaragozan provinssissa riehuneet metsäpalot on saatu pääosin hallintaan. Uutistoimistojen mukaan tulet voivat leimahtaa uudelleen lämpimien ilmojen takia. Riski on suuri maan itäosissa, joissa lämpötila voi nousta lähelle 41 astetta.
 Italiassa viranomaiset ovat asettaneet palovaroituksen Välimerellä sijaitsevalle Sardinian saarelle, jolle odotetaan myös 40 hipovia lukemia.
 Portugalissa viikonloppuna roihunneet laajat metsäpalot saatiin sammutettua yli tuhannen palomiehen voimin tiistaina, mutta myös Portugalissa riski palojen syttymiselle on edelleen suuri.
 Venäjällä metsäpalot roihuavat yli 170 000 hehtaarin alueella, kertoo  uutistoimisto TASS . Valtaosa paloista sijaitsee Irkutskin alueella Etelä-Siperiassa. Yli 2000 ihmistä on osallistunut palojen sammutustöihin.
 Lue myös :
 Tutkija: Suomessa ei varauduta riittävästi äärihelteisiin – Viime kesä sai terveydenhuollon havahtumaan
 Lämpöennätykset paukkuivat keskiviikkona Euroopassa – Notre Damen katto saattaa jopa romahtaa helteen seurauksena
 Intialainen miljoonakaupunki on kärvistellyt ilman vettä koko kesän – sama kohtalo odottaa useita suuria kaupunkeja
 35 asteen märkälämpötila tappaa nopeasti hyväkuntoisenkin ihmisen – Intian miljoonakaupungeissa ei voi ehkä asua enää tulevaisuudessa

Euroopassa on murskattu lämpöennätyksiä ja sää lämpenee edelleen tänään – Pariisissa hätyytellään yli 40 asteen lukemia


Summary: SUH:n ennakkotilastojen mukaan alkukesän aikana on hukkunut yhteensä kuusi lasta.

Suomen Uimaopetus ja Hengenpelastusliiton (SUH)  ennakkotilastojen  mukaan alkukesän aikana on hukkunut yhteensä kuusi lasta. SUH:n viestintäasiantuntijan  Niko Niemisen  mukaan luku on poikkeuksellisen suuri. Yleensä koko vuoden aikana hukkuu 5–10 lasta.
 – Nyt on hukkunut jo kuusi lasta, vaikka olemme vasta kesän puolivälissä ja heinäkuu on ollut säiden osalta melko huono, Nieminen sanoo.
 Hukkumiskuolemien määrä kulkee käsi kädessä helteiden kanssa. Mitä lämpimämpi sää, sitä enemmän ihmiset viettävät aikaa veden äärellä. Tämä lisää hukkumisen riskiä merkittävästi.
 Esimerkiksi viime heinäkuu oli todella lämmin ja sen aikana hukkui yhteensä 30 ihmistä, eli melkein yksi ihminen joka päivä. Tämän vuoden heinäkuussa on tähän mennessä hukkunut yhdeksän ihmistä.
 Uimataidon määritelmä Pohjoismaissa uimataidon määritelmänä pidetään yleisesti sitä, että ihminen jaksaa uida syvässä vedessä yhtäjaksoisesti 200 metriä, joista vähintään 50 metriä selällään. Liikunnan ja kansanterveyden edistämissäätiö Likesin tutkimuksen mukaan 76 prosenttia kuudesluokkalaisista oli uimataitoisia vuonna 2017.
 Näin toimit oikein rannalla
 Niemisen mukaan vanhemmilla on vastuu lasten vahtimisesta uimarannalla. Hukkumiset ovat vähentyneet 2000-luvun alusta, mutta hukkuminen on edelleen yleisimpiä lapsen tapaturmaisen kuoleman syistä.
 Kokosimme tähän viisi neuvoa, miten toimia pienten lasten kanssa uimarannalla.
 Ennen rannalle lähtöä kannattaa kerrata lapsen kanssa säännöt, miten vedessä toimitaan. Veteen ei saa mennä yksin ilman aikuisen lupaa. Uimataidottomalla lapsella tulee aina olla pelastusliivit. Käsikellukkeet, lötköpötköt tai muut apuvälineet eivät estä hukkumista. Vanhemman on syytä valvoa lasta käden mitan etäisyydellä niin, että lapsi on aina hänen ja rannan välissä. Kännykät, kirjat ja lehdet on hyvä jättää kassiin siksi aikaa, kun lapsi on vedessä. Uimataitoistakaan lasta ei ole hyvä päästää yksin rannalle. Jos kuitenkin päästät lapsesi rannalle ilman sinua, varmista, että lapsi menee uimataitoisen kaverin kanssa valvotulle uimarannalle ja molemmat osaavat tarvittaessa pelastaa itsensä ja toisensa. Yli 10-vuotiaat lapset voi päästää porukalla valvotulle uimarannalle, jos kaikki ovat uimataitoista, joukossa on pelastustaitoisia ja mukana on ainakin yksi pelastusväline. Jos päästät uimataitoisen lapsen kavereiden kanssa rannalle, varmista ensin, että lapsi tuntee rannan ja tietää, missä on turvallista mennä uimaan, missä on syvää ja voiko esimerkiksi laiturilta hypätä turvallisesti.
 Lue aiheesta lisää:
 Riittääkö sinun uimataitosi? Kolmasosa aikuisista ei täytä uimataidon vaatimuksia
 Lämmin sää houkutteli vesille – kesäkuussa hukkui yhtä paljon ihmisiä viimeksi kuusi vuotta sitten
 Tunnistatko, milloin vesillä on tosi kyseessä? Hukkuminen käy hiljaa ja hetkessä, opettele 7 paljastavaa merkkiä

Kesän aikana hukkunut huomattavan paljon lapsia – Asiantuntija neuvoo, miten toimia lapsen kanssa rannalla


Summary: Johnson on luvannut neuvotella Britannialle uuden erosopimuksen.

Ministerit, ministeriöt ja valtioneuvosto

Britannian uusi pääministeri  Boris Johnson  kertoo tänään parlamentille uuden hallituksensa linjanvedoista.
 Johnson on jo aiemmin luvannut, että Britannia eroaa EU:sta ennen lokakuun loppua. Hän on myös luvannut neuvotella Britannialle uuden, paremman erosopimuksen.
 Ensimmäisessä puheessaan pääministerinä  Johnson antoi kovia lupauksia, joiden mukaan Britanniassa palkataan lisää poliiseja sekä panostetaan terveydenhuoltoon, koulutukseen ja nuoriin. Lisäksi Johnson lupasi Britannian tarjoavan talouteen elvytysohjelmaa EU-eron seurauksien lievittämiseksi.
 Johnson kertoi eilen myös ensimmäisistä ministerinimityksistään. Johnsonin edeltäjän  Theresa Mayn  hallituksen ministereistä kuusi erosi ja 11 sai kenkää. Tilalle nousi brexitin ja erokampanjan vahvoja nimiä. Voit lukea jutun Johnsonin ministerivalinnoista  tästä.
 Tämänpäiväisen puheen voit katsoa suorana tässä jutussa. Puheen odotetaan alkavan kello 13.30 Suomen aikaa.
 Päivitämme uutista.
 Lue lisää:
 Veivaaminen loppui – Boris Johnsonin uusi sotatilahallitus käy brexit-taistoon
 Boris Johnsonin suosion salaisuudet ovat karisma ja selkeä sanoma – "Jollain tasolla hän uskoo, että brexit ratkeaa tahdonvoimalla"
 Kuningatar nimitti Boris Johnsonin Britannian pääministeriksi – Johnson lupasi neuvotella uuden ja paremman sopimuksen EU:n kanssa

Yle seuraa: Britannian pääministeri Boris Johnson kertoo uuden hallituksensa linjoista parlamentille – katso puhe suorana kello 13.30 alkaen


Summary: Yhdysvaltain Venäjä-tutkintaa koskevassa aamun radiouutisten jutussa oli virhe.

Radiouutisissa torstaina kello7 ja 8 oli uutinen Yhdysvalloista, erikoissyyttäjä  Robert Muellerin  kuulemisista edustajainhuoneen valiokunnissa keskiviikkona.
 Jutussa kerrottiin virheellisesti, että presidentti Donald Trumpia ei voitu asettaa syytteeseen, koska Mueller noudatti oikeusministeriön ohjetta, jonka mukaan presidenttiä ei voi asettaa syytteeseen.
 Mueller  antoi kuulemisissa kaksi ristiriitaista lausuntoa . Hän ensin sanoi oikeusvaliokunnan kuulemisessa demokraattien edustajalle  Ted Lieulle , että oikeusministeriön linjaus presidentin asemasta vaikutti raportin lopputulokseen. Raportti ei suosittanut syytteen nostamista, mutta ei myöskään antanut täydellistä vapautusta presidentille.
 Yli neljä tuntia myöhemmin Mueller kuitenkin muutti lausuntoaan tiedusteluvaliokunnan kuulemisessa ja sanoi, että syytteestä luovuttiin, koska tutkimuksissa ei päästy lopputulemaan, että presidentti olisi syyllistynyt rikokseen.

Korjaus aamun radiouutisiin


Summary: Ohjaaja Aku Louhimies suunnittelee elokuvaa, joka pohjautuu Ilkka Remeksen Jäätyvä helvetti -romaaniin.

Ilkka Remeksen  trilleri julkaistiin vuonna 2015 ja se oli vuoden myydyin kotimainen kaunokirja. Se kertoo kuinka suomalaisten arki muuttuu kamppailuksi olemassaolosta, kun paukkupakkasilla kyberiskut katkaisevat sähköt ja viestiyhteydet koko maasta.
 – Olemme kehitelleet kansainvälistä elokuvaa useamman vuoden ajan ja käsikirjoitus valmistui alkukesästä,  Aku Louhimies  kertoo tiedotteessa.
 Kyseessä on suurhanke, jonka valmisteluihin menee Louhimiehen mukaan vielä aikaa. Hän pitää Remeksen kirjan aihetta kiinnostavana ja ajankohtaisena.
 – Kyberturvallisuus ja hybridiuhat luovat mielenkiintoisen ympäristön tälle humaanille ja modernille tarinalle.
 Ilkka Remes ei juuri esiinny julkisuudessa. Tämä kuva on lähes tulkoon ainut, mitä hänestä on saatavilla.  Milla von Konow / WSOY
 Ilkka Remes on innoissaan, että hänen romaaninsa on pääsemässä valkokankaalle nimenomaan kansainvälisenä hankkeena.
 –  Jäätyvän helvetin  teemat ovat tulleet kaikkialla yhä ajankohtaisemmiksi. Haavoittuvaan tekniikkaan perustuvat yhteiskunnat ovat äärimmäisen alttiita ulkopuoliselle vaikuttamiselle. Olen erityisen iloinen siitä, että hankkeeseen tarttui Aku Louhimies, jolla on kokemusta kansallisen olemassaolon mittaluokkaa koskevan selviytymistaistelun toteutuksesta, toteaa harvoin julkisuudessa esiintyvä kirjailija kustantajansa WSOY:n tiedotteessa.
 Ilkka Remes on yksi myydyimpiä kotimaisia kirjailijoita. Hän julkaisee vuosittain trillerin, joka poikkeuksetta kapuaa myyntilistojen kärkeen.
 Louhimiehen ohjaama  Tuntematon sotilas  -elokuva keräsi elokuvateattereissa Suomessa yli miljoona katsojaa.
 Aiemmin keväällä kerrottiin, että Louhimies ohjaa Viaplayn suositun  Rig 45  - sarjan toisen tuotantokauden kokonaan.  Rig 45:n  ensimmäinen kausi nousi hurjaan suosioon Viaplaylla. Toisen kauden on määrä valmistua ensi vuodeksi.
 Lue lisää :
 Kasvokkain: Salaperäinen menestyskirjailija Remes harvinaisessa haastattelussa: Pelkään floppia jokaisen kirjan kohdalla

Louhimies valmistelee kansainvälistä elokuvaa Ilkka Remeksen romaanista


Summary: Myynti sakkaa varsinkin Euroopassa.

Japanilaisen autovalmistaja Nissanin toisen vuosineljänneksen liiketulos on romahtanut lähes 95 prosentilla edellisvuoden samaan ajanjaksoon verrattuna, yhtiö kertoo tiedotteessaan. Yhtiö takoi neljänneksen aikana voittoa vain 6,4 miljardia jeniä, eli hieman yli 50 miljoonaa euroa.
 Edellisvuonna samaan aikaan voittoa tehtiin 115,8 miljardia jeniä, eli lähes miljardi euroa.
 Synkkien tuloslukujen ohella yhtiö julkisti irtisanovansa 12 500 työntekijää osana suurta uudelleenjärjestelyään. Yhtiö kertoo pienentävänsä maailmanlaajuista tuotantoaan kymmenesosalla tilikauden 2022 loppuun mennessä. Myös automallien määrää leikataan vähintään kymmenesosalla.
 Nissanin myynti on laskenut useilla markkina-alueilla. Erityisen suurta lasku on ollut Euroopassa ja Venäjällä, jossa Nissanien menekki laski yli 16 prosenttia. Yli 13 prosentin laskua nähtiin myös Japanin ja Kiinan ulkopuolisen Aasian, Oseanian, Latinalaisen Amerikan, Lähi-idän sekä Afrikan maissa.
 Myynnin pieneneminen oli maltillista yhtiön kotimaassa Japanissa, ja Kiinasta on raportoitu pientä kasvua. Kiinan myyntiä seurataan kalenterivuoden tasolla, ei neljänneksittäin.

Nissanin tulos romahti 95 prosentilla – irtisanoo 12  500 työntekijää


Summary: Espanjan vastaava pääministeri Pedro Sánchez ei saanut tiistaina parlamentin tukea ajamalleen vähemmistöhallitukselle. Tänään järjestetään uusi luottamusäänestys.

Espanjassa ollaan kesälomien kynnyksellä. Maa hiljenee perinteisesti elokuussa, kun ihmiset suuntaavat kaupungeista rannoille ja lomille vuoden kuumimpana kuukautena.
 Samaan aikaan maassa hikoillaan hallitusneuvotteluissa.
 Huhtikuun lopussa järjestetyissä vaaleissa pääministeri  Pedro Sánchezin  sosialistipuolue PSOE voitti, mutta se ei saanut enemmistöä parlamenttiin. Koalitiohallituksiin tottumattomassa Espanjassa pääministeri ei ole onnistunut löytämään tarvittavia hallituskumppaneita ja vähemmistöhallituksenkin muodostus takkuaa.
 Tiistaina järjestetyssä luottamusäänestyksessä Sánchezin sosialistipuolue PSOE ei saanut taakseen vaadittavaa ehdotonta enemmistöä. Tänään torstaina luvassa on toinen äänestys, jossa riittää yksinkertainen enemmistö.
 Jos Sánchez häviää tämänkin äänestyksen, Espanjaa uhkaavat neljännet vaalit neljässä vuodessa. Ne järjestettäisiin marraskuussa.
 Tosin vielä syyskuussa, kaksi kuukautta tänään järjestettävän äänestyksen jälkeen, Sánchezilla on mahdollisuus yrittää saada aikaan hallitus.
 Lomakylässä uskotaan kompromissiin
 Reilun tunnin ajomatkan päässä Barcelonasta sijaitsevassa Tossa de Marin rantakylässä kysymykset hallitusneuvotteluista aiheuttavat hymistelyä.
 Suurin osa rantaelämästä nauttivista on eurooppalaisia turisteja tai Barcelonasta viileämmän ilman perässä paenneita kaupunkilaisia. Politiikkaa enemmän heitä kiinnostaa auringonotto Välimeren rannalla.
 – En usko, että joudumme uusiin vaaleihin. Pääministerillä eikä vasemmistolla ole siihen varaa, sanoo Granadasta lomalle saapunut  Paca Moya .
 Kylän baarissa olutta nauttiva  Mario Muñoz  ei ole yhtä varma.
 – Tämä on Espanja. Kaikki on mahdollista ja ainoastaan se on varmaa, että mikään ei kuitenkaan muutu, Muñoz sanoo.
 Mario Muñoz äänestäisi myös mahdollisissa uusissa vaaleissa. Hänen mielestään espanjalaispoliitikkoja vaivaa haluttomuus puuttua Espanjan todellisiin ongelmiin. Maija Salmi / Yle
 Toisin kuin monet espanjalaisnuoret, 25-vuotias Muñoz on aina äänestänyt vaaleissa. Silti hän suhtautuu skeptisesti poliitikkojen lupauksiin.
 – En usko, että kukaan poliitikko haluaa tosissaan kitkeä maamme ongelmia, kuten korruptiota tai parantaa koulutusjärjestelmää, hän toteaa.
 Vasemmisto ei löytänyt yhteistä säveltä
 Pedro Sánchez julisti huhtikuussa uudet vaalit sen jälkeen, kun hänen budjettiesityksensä kaatui parlamentissa.
 Sosialistit voittivat vaalit ja saivat 123 paikkaa 350-paikkaisessa parlamentissa. Samalla Sánchez joutui vaikean paikan eteen. Hän tarvitsee joko hallituskumppaneita tai tukea vähemmistöhallitukselle.
 Tilanne on uusi, sillä Espanjaa ovat demokratian aikana perinteisesti hallinneet vuoronperään kaksi pääpuoluetta, sosialistien PSOE ja oikeiston Partido Popular. Nyt pakkaa sekoittavat uudet puolueet, kuten ensimmäistä kertaa parlamenttiin noussut äärioikeistolaiseksi luonnehdittu Vox.
 Tiistaina oikeistopuolueet Partido Popular, Ciudadanos ja Vox äänestivät odotetusti Sánhezin ajamaa hallitusta vastaan. Todennäköisimmän hallituskumppanin, vasemmistolaisen Podemos-puolueen kanssa neuvottelut ovat päättyneet tuloksettomina kerta toisensa jälkeen.
 Suurin erimielisyys liittyy siihen, että Sánchez ei halua antaa Podemosin johtajalle  Pablo Iglesiakselle  ministerinsalkkua. Podemos kärsi vaalitappion, mutta Iglesias haluaisi puolueensa silti hallitukseen.
 Podemosin puheenjohtaja Pablo Iglesias haluaa viedä puolueensa hallitukseen. Ballesteros
 Tiistaina järjestetyssä luottamusäänestyksessä Podemosin parlamenttiryhmä äänesti tyhjää varapuheenjohtajaa  Irene Monteroa  lukuunottamatta. Hän jätti kokonaan äänestämättä.
 Keskiviikkona neuvottelut Podemosin ja sosialistien välillä jatkuivat. Espanjalaismedia uutisoi myöhään keskiviikkona, ettei sopua ole löytynyt. Sánchez ei suostu tulemaan Podemos-puoluetta vastaan ja antamaan tälle yhtään merkittävää ministeriötä.
 Katalonian kriisi varjostaa neuvotteluja
 Ennen huhtikuisia vaaleja Sánchezin sosialisteilla oli parlamentissa 86 paikkaa ja he olivat riippuvaisia katalaaniseparatistien tuesta. Separatistit äänestivät Sánchezin budjettiesitystä vastaan ennen huhtikuisia vaaleja, koska he eivät saaneet häneltä lupausta sitovasta itsenäisyysäänestyksestä.
 Myös nyt he ovat vaatineet Sánchezilta itsenäisyysäänestystä. Tällä kertaa Sánchez ei kuitenkaan ole yhtä riippuvainen separatististeista, jos he saavat umpikujaan ajautuneista neuvotteluista huolimatta Podemosin puolelleen.
 Katalaanien itsenäisyyspyrkimyksiin muita Espanjan puolueita maltillisemmin suhtautuva Podemos on myös luvannut noudatella Sánchezin linjaa Katalonian suhteen, jos hallituspaikoista päästään sopimukseen.
 Kataloniassa itsenäisyyttä kannattaa noin puolet alueen väestöstä, mutta vielä suurempi osa haluaisi sitovan kansanäänestyksen siitä.
 Tossa de Marista kotoisin oleva baarityöntekijä  Ricard Fernández  on itsenäisyyttä kannattava katalaani. Hän on menettänyt uskonsa Espanjan politiikkaan.
 – En usko, että mikään espanjalaispuolue tulee antamaan meille itsenäisyysäänestystä. Siksi minulle on yhdentekevää, mitä hallitusneuvotteluissa tapahtuu, hän sanoo.
  Ricard Fernandez on itsenäisyyttä kannattava katalaani. Hän ei luota espanjalaispoliitikkoihin Katalonian kriisin ratkaisemisessa. Maija Salmi / Yle
 Fernández kuitenkin uskoo, että Katalonialla olisi helpompaa sosialistien kuin vielä tiukemmin Katalonian separatisteihin suhtautuvan oikeiston vallan alla.
 Gallupien mukaan on todennäköistä, että pääoikeistopuolue Partido Popular kasvattaisi kannatustaan, mikäli uudet vaalit järjestetään. Myös sosialisteille on povattu nousua, mutta ehdottomaan enemmistään mikään puolue Espanjan sirpaloituneessa puoluekentässä tuskin enää yltää.
 Lue lisää:
 Espanjassa lyödään jälleen päätä seinään – pääministeri ei löydä hallituskumppaneita ja vähemmistöhallituksenkin muodostaminen takkuaa
 Analyysi: Sosialistit ottivat torjuntavoiton Espanjassa – oikeistopopulismin uhka sai ihmiset uurnille

Espanja äänestää pääministerin luottamuksesta – Löytyykö kompromissi vai onko edessä uudet vaalit?


Summary: Kuolleiden joukossa on maan ministeriön työntekijöitä.

Afganistanissa 12 henkilöä on saanut surmansa, kun kolme pommia räjähti torstaina maan pääkaupungissa Kabulissa. Lisäksi kymmeniä ihmisiä on loukkaantunut.
 Yksi pommeista kohdistui minibussiin, joka kuljetti maan kaivoksista ja polttoaineesta vastaavan ministeriön työntekijöitä. Uutistoimisto AFP:n mukaan itsemurhapommittaja törmäsi bussiin moottoripyörällä. Uutistoimisto Reutersin mukaan yksi pommeista olisi kiinnitetty autoon magneetilla.
 – Kuolonuhrien määrä voi nousta kaikissa kolmessa räjähdyksessä, maan sisäministeriön tiedottaja  Nasrat Rahimi  arvioi Reutersille.
 Mikään aseellinen ryhmä ei ole ottanut iskuja nimiinsä.
 Yhdysvaltain merijalkaväen kenraali  Joseph Dunford  tapaa parhaillaan Yhdysvaltojen ja Naton virkamiehiä Kabulissa.
 Yhdysvallat yrittää neuvotella Talibanin kanssa rauhansopimusta, jonka myötä Yhdysvaltain joukot voitaisiin vetää pois Afganistanista. Neuvottelujen kahdeksas kierros käydään tässä kuussa Qatarissa.

Moottoripyöräilevä itsemurhapommittaja ajoi päin bussia Kabulissa – 12 ihmistä sai surmansa kolmessa räjähdyksessä


Summary: Oudosti käyttäytyvä, kalaverkosta ilmeisesti irti päässyt kuutti kiipesi perheen rantakiville, liukui välillä takaisin veteen noustakseen taas ylös.

Puumalan kirkonkylän lähistöllä kesäänsä viettävä mökkiläinen havahtui keskiviikkona erikoiseen ja yllättävään tilanteeseen. Pieni kuutti nousi kesämökin rantakiville, valui välillä takaisin veteen ja nousi uudelleen kiville.

 Kesäasukas soitti oudosti käyttäytyvästä eläimestä hätäkeskukseen, joka ohjasi hälytyksen Juvan ja Puumalan alueen eläinlääkäreille. Eläinlääkäripariskunta  Anu Korpikallio  ja  Jake Kukowski  sai haavin avulla kuutin kiinni, antoi sille ensiapua ja siirsi kuutin muutaman kilometrin päähän tuttavaperheen pihamaalle. Siellä kuutin oli määrä olla tarkkailussa yön yli.
 – Aika huono ennuste villieläimellä yleensä on selviytyä, Anu Korpikallio pohti myöhään keskiviikkoiltana.
 – Mutta Korkeasaaren kanssa on sovittu, että jos se on vielä aamulla hengissä, kuuttia lähdetään viemään torstaiaamuna sinne, Korpikallio kertoi.
 Korkeasaaresta saatujen ohjeiden perusteella kuutille oli rakennettu puumalaisen tuttavaperheen pihaan rauhallinen yöpaikka. Leikkimökin terassi oli rajattu levyjen, mattojen ja päiväpeittojen avulla suojaisaksi koloksi, jossa kuutti sai köllötellä vedellä täytetyssä lasten ammeessa.
 Uhanalainen saimaannorppa Saimaannorppa on erittäin uhanalainen laji, joka elää ainoastaan Saimassa. Norppakanta on noin 400. Kuutteja syntyy nykyisin noin 80-90 vuodessa. Norpan lisääntymisalueilla verkkokalastus on kielletty 15.4.-1.7. Tänä vuonna viisi kuuttia on hukkunut verkkoihin heinäkuun alun jälkeen.
 Mökin terassin lattialle oli viritetty käytävämattoja, jotka oli kasteltu siltä varalta, että kuutti haluaa nousta välillä pois ammeesta. Sen se teki ainakin kerran illan aikana. Paikalle tuodut muikut ja lohenpalaset eivät haavoittuneelle eläimelle kuitenkaan maistuneet,.
 – Senkin takia sen on hyvä päästä Korkeasaareen, jossa sille voidaan antaa ravintoa letkun kautta. Itse pystyin antamaan ainoastaan antibiootteja ja nesteytystä sekä suun kautta ravintogeeliä.
 Ollut ilmeisesti kalaverkossa
 Kuutin heikon kunnon taustan todennäköinen syy on juuttuminen kalaverkkoon. Kuutissa näkyi painaumia ja haavaumia.
 – Laitoin kuvia Korkeasaareen ja sieltä merihylkeitä hoitanut asiantuntija arvioi kuutissa olevien painaumien perusteella, että kyse on ollut verkosta, Anu Korpikallio kertoo.
 Keväällä syntynyt kuutti oli huonossa kunnossa noustessaan rantakiville. Jake Kukowski
 Hoitopaikka Korkeasaaressa löytyi onnellisten sattuminen kautta. Yleensä sinne ei saimaannorppia voi viedä.
 – Ne eivät voi tautien leviämisen riskin takia olla merihylkeiden kanssa samassa paikassa, mutta nyt siellä on allas, jossa ei ole kahteen kuukauteen ollut merihylkeitä, Korpikallio kertoo.
 Keväällä syntyneen kuutin sukupuoli on vielä auki. Jos kuutti selviää hengissä ja sukupuoli selviää, myös nimi on mietitty valmiiksi.
 – Löytänyt mökkiläinen toivoi, että jos se on tyttö, nimeksi tulisi nimipäivän kukaan Kirsti. Jos se on poika, nimi olisi Tobias.
 "Nostelee takakontissa päätään ja katselee ulos"
 Torstaiaamuna kuutin tila näytti pysyneen entisenlaisena. Kuutin matka kohti Helsinkiä ja Korkeasaarta alkoi varhain tiistaiaamuna. Yö oli sujunut ilman kommelluksia ja kuutin vireystila oli pysynyt entisenä.
 Kuuttia kyyditsi Korkeasaareen Korpikallioiden tuttavaperheen poika  Kasperi Torppa . Alkumatka sujui ainakin hyvin.
 – Tuossa se nostelee päätään ja katselee ilmeisesti uteliaana ikkunasta ulos.
 Matka kohti Korkeasaarta on alkanut.  Kasperi Torppa
 Kuutti teki matkaa samassa lastenammeessa, joka oli upotettu peräkonttiin leikatun ja lakanalla päällystetyn styroksipalan keskelle.
 – Välillä se nousee takakontissakin pois ammeesta ja menee taas takaisin, Kasperi Torppa kertoi.
 Anu Korpikallio ja löytynyt kuutti. Jake Kukowski

Loukkaantunut kuutti löytyi rantakivikosta, videolla eläinlääkäri yrittää syöttää sitä – heikkokuntoinen eläin sai onnekkaasti paikan Korkeasaaresta


Ruotsissa pidätetty yhdysvaltalaisräppäri A$AP Rocky eli  Rakim Mayers  saa syytteen pahoinpitelystä. Asiasta kertoo Ruotsin syyttäjänvirasto. Sen mukaan Mayers myös pysyy pidätettynä oikeudenkäyntiä odottaessa.
 Mayers pidätettiin heinäkuun alussa Tukholmassa epäiltynä törkeästä pahoinpitelystä.
 Tapaukseen  on puuttunut jopa  Yhdysvaltain presidentti  Donald Trump .

A$AP Rockylle syyte pahoinpitelystä Ruotsissa – pysyy vangittuna


Summary: Helsingin käräjäoikeuden mukaan vangitsemisistunto järjestetään huomenna.

Poliisi on ilmoittanut vaativansa Helsingin keskustan tiistaisesta ampumisesta epäiltyä 32-vuotiasta miestä vangittavaksi epäiltynä kolmesta murhan yrityksestä, kerrotaan Helsingin käräjäoikeudesta.
 Poliisi on tehnyt vangitsemisvaatimuksesta käräjäoikeuteen suullisen ilmoituksen. Vangitsemisistunto on käräjäoikeuden mukaan tarkoitus järjestää huomenna perjantaina.
 Uutista päivitetään.

Helsingin keskustan ammuskelusta epäiltyä vaaditaan vangittavaksi


Summary: Franky Zapatan on määrä taittaa 36 kilometrin matka nopeimmillaan 140 kilometrin tuntinopeudella.

Ranskalainen keksijä  Franky Zapata  yrittää tänään Englannin kanaalin ylilentoa – lentolaudalla.
 Zapatan on määrä lähteä matkaan Sangattesta Ranskan rannikolta ja päätyä lähelle Doveria Englannissa. Matkaa kertyy 36 kilometriä. Zapatan lauta toimii omalla moottorillaan, ja sen nopeus voi nousta jopa 140 kilometriin tunnissa.
 Zapata pyrkii lentämään noin 15–20 metriä merenpinnan yläpuolella. Lennon odotetaan kestävän noin 20 minuuttia. Lauta on tankattava matkalla kerran.
 Zapata lähtee yritykseensä erään ilmailuhistorian merkkipaalun 110-vuotispäivänä. Ranskalainen  Louis Blériot  ylitti kanaalin ensimmäisenä ihmisenä lentokoneella 25. heinäkuuta 1909.
 Blériot lensi Calais'ta Doverin lähelle 36 minuutissa.
 Zapata on nähty lautoineen esimerkiksi  Ranskan kansallispäivän juhlallisuuksissa  aiemmin tässä kuussa.

Ranskalainen keksijä yrittää lentolautailla yli Kanaalin – kunnioittaa 110 vuoden takaista merkkipaalua


Summary: Keikat olivat poliisille uudenlainen haaste.

Megatähti  Ed Sheeranin  ensimmäiset keikat Suomessa ovat nyt ohi ja Malmin lentokenttä on tyhjentynyt faneista.
 Helsingin poliisi on yltynyt kehumaan konsertteja ja yleisöä Twitter-tilillään, kuvaamalla yleisöä sopuisaksi ja hyvin käyttäytyväksi sekä tapahtumia rauhallisiksi.
 Poliisi on ottanut kuvan droonilla.  Poliisi sakotti keskiviikkoiltana  kahta drooninlennättäjää konsertin ilmailukiellon rikkomisesta.
 Komisario  Timo Viipuri  Helsingin poliisista kertoo, että samat droonisäännöt eivät koske viranomaisia, ja huomauttaa, että lentokentillä on tavallisesti aina lennätyskielto.
 Keskiviikko eteni ilman suurempia ongelmia. Tiistai-iltana virkavaltaa työllisti muutama päihtynyt henkilö ja järjestyshäiriö.
 – Malmin lentokentällä ei ole liiemmin keikkoja ollut, joten tilanne oli poliisillekin sillä tavalla uusi haaste, Viipuri kertoo.
 – Raporttien mukaan ilta meni kovin hyvin ja rauhallisesti. Esiintyjäkin (Sheeran) on sellainen, että oletusarvo sille, että jotain kummallista tapahtuisi, ei ollut kovin korkea.
 Yle seurasi ennennäkemättömiä tapahtumia aktiivisesti. Katso täältä  kuvat  keskiviikkoillasta ja lue täältä keikka-arvostelu. Sen sijaan  tästä  pääset Ed Sheeranista kirjoitettuun henkilökuvaan.
 Lue lisää :
 Ed Sheeran on popmusiikin ABC-asema: musiikki uppoaa suureen yleisöön, mutta loputon tavallisuus tylsistyttää
 Poliisi sakotti droonien lennättäjiä Ed Sheeran -konsertissa Malmilla
 #Edsinki räjäytti Malmilla – Ed Sheeran tuli ja valloitti suomalaisten sydämet, katso upeat kuvat
 Ed Sheeran on maailman suosituin miesartisti, naapurinpoika ja taktikoiva bisnesmies

Yli 100 000 ihmistä nautti Ed Sheeranin musiikista Malmilla – Helsingin poliisi julkaisi hienon droonikuvan ja kiitti yleisöä


Summary: Suomalaisten liikalihavuuden poistamiseksi on yritetty ja suunniteltu monenlaisia konsteja.

Etelä-Karjalan sosiaali- ja terveyspiiri (EKSOTE)

Lihottavien elintarvikkeiden ankarampaa verotusta on Suomessa harkittu jo pitkään. Syynä on suomalaisten kasvava ylipaino.
 Maailman terveysjärjestö WHO  kertoi jo kolme vuotta sitten , että jos sokeristen virvoitusjuomien hinta nousisi 20 prosenttia, niiden kulutus vähenisi vastaavasti 20 prosenttia.
 Viimeksi pari viikkoa sitten lihavuuden syihin erikoistunut lääkäri  Pertti Mustajoki   ehdotti Helsingin Sanomissa  suurempaa veroa esimerkiksi makeisille ja perunalastuille.
 – Lihavuuden torjuntaan on ryhdyttävä myös Suomessa, jotta ihmisillä olisi mahdollisuus parempaan elämään. Lihottavien elintarvikkeiden kulutuksen vähentäminen verotuksella ja säädöksillä ei maksa mitään. Päinvastoin, viisailla verotusratkaisuilla valtion tulot saattavat kasvaa. Ajan mittaan lihavuussairauksien väheneminen keventäisi terveydenhuoltomme kuluja, kirjoitti Mustajoki.
 Mustajoki sai ehdotuksensa puolelle nopeasti  muitakin alan asiantuntijoita . Helsingin yliopiston lihavuustutkimusyksikön professori ja Helsingin ja Uudenmaan sairaanhoitopiirin (Hus) lihavuuskeskuksen ylilääkäri  Kirsi Pietiläinen  kommentoi Helsingin Sanomille, että poliittiset päättäjät ovat liian pitkään vetkutelleet ison asian kanssa.
 Terveyden ja hyvinvoinnin laitoksen mukaan vuonna 2017 suomalaisista miehistä vähintään ylipainoisia eli vähintään lievästi lihavia oli 71,9 %. Naisten vastaava luku on 63,2 %.
 Vallen pariskunta: Ruuan halvennus ja ilmaiset kuntotestit
 Lappeenrantalaisella Vallen pariskunnalla on kosolti kokemusta ylipainosta ja laihduttamisesta. Perheen isä  Marko Valle  kertoo, että on painoindeksin mukaan tällä hetkellä sairaalloisen lihava. Se tarkoittaa, että hänen painoindeksinsä on yli 40, kun  normaalipainoisen ihmisen painoindeksi  on 18,5–25.
 – Ihannepainoni olisi painoindeksin mukaan 65 kiloa. Painan kuitenkin nyt yli 100 kiloa.
 Marko Valle ei ole huolissaan omasta painostaan. Hän sanoo, ettei paino ole aiheuttanut hänelle terveyshaittoja. Syyt omaan ylipainoon on helppo luetella.
 – Liiallinen ruuan syöminen ja liian vähäinen aktiivisuus. Pystyn halutessani tekemään asialle paljonkin. Paino on vuosien aikana jojoillut alle 70 kilosta 120 kiloon.
 Vaimo  Suvi-Karoliina Valle  on hyvin tietoinen siitä, millainen merkitys ruokavaliolla on ihmisen painoon ja hyvinvointiin.
 – Se ratkaisee, mitä ihminen tekee arkena, kun hakee lapset tarhasta ja mennään kotiin. Toinen tärkeä asia on välipalojen merkitys aikuiselle ihmiselle. Siitä ei voi puhua liikaa.
 Suvi-Karoliina ja Marko Valle eivät usko, että pelkät haittaverot ratkaisisivat suomalaisten paino-ongelmat.  Vallen perheen kotialbumi
 Miten Vallen pariskunta pysäyttäisi suomalaisten lihomisen?
 – Ei ainakaan verotuksella! Meitä verotetaan tarpeeksi jo muutenkin. Hyvätuloiset ihmiset eivät ole niin ylipainoisia, koska heillä on varaa tehdä erilaisia valintoja ruuan suhteen. Nämä veronkorotukset napsahtaisivat juuri keskituloisten alapuolelle, perustelee Marko Valle.
 Vaimo Suvi-Karoliina Valle ei ole yhtä kielteisellä kannalla lihottavan ruuan haittaverosta. Mutta hän sanoo, että terveellisten elintarvikkeiden hintaa tulisi samaan aikaan laskea.
 – Jos voisin samalla rahalla ostaa terveellisempää, niin tietenkin tekisin niin. Pähkinöiden kilohointa on irtomyynnissä 17 euroa ja irtokarkkien 5 euroa.
 Suvi-Karoliina Valle kritisoi myös herkkujen tyrkyttämistä ihmisille.
 – Miksi kassoilla on karkkia, eikä vaikka naposteluporkkanoita? Monia terveellisiä naposteltavia täytyy ihan etsimällä etsiä kasvishyllyjen kätköistä.
  Pähkinöiden kilohointa on irtomyynnissä 17 euroa ja irtokarkkien 5 euroa.  Suvi-Karoliina Valle
 Marko Valle ehdottaa, että ihmisille tulisi tarjota ilmaisia kuntotestejä ja sekä kehonkoostumusmittauksia, joissa selvitetään rasvan ja lihasmassan määrää kehossa.
 – Ihmiset havahtuisivat oikeasti, että mikä se oma tilanne on. Yhteiskunnan pitäisi tulla siinä vastaan.
 Lihavuuskeskustelussa tikun nokkaan on nostettu myös hotellien ja risteilylaivojen runsaat puffet-pöydät. Lääkäri Olavi Ylikorkala kirjoitti Helsingin Sanomissa julkaistussa  mielipidekirjoituksessaan , että on hengenvaarallista ahtaa sisäänsä hotellien tarjoamia lounaan veroisia aamupaloja. Marko Vallella on tähän ratkaisu.
 – Laitetaan hinta annoksen painon mukaan. Muutaman kerran kun ihminen syö 30 euron arvoisen lihapulla-annoksen, niin varmasti annos pienenee.
 Liikunta-alan yrittäjä: Lisää aikaa ja osaamista terveydenhuoltoon
 Liikunnanohjaaja  Pauliina Käiväräisellä  on laaja kokemus liikunnasta ja urheilusta. Hän on aiemmin toiminut esimerkiksi terveyskeskuksen liikuntaneuvojana, ja nykyään hänellä on oma kuntosaliyritys sekä fitnessurheilun valmennustiimi. Käiväräinen törmää ylipainoon työssään usein niin, että ihmiset ottavat häneen yhteyttä ja kertovat tarvitsevansa apua laihtumiseen.
 Hän ei kuitenkaan usko kuureihin tai edes pelkkään kovaan treeniin.
 – Kokonaisuuden ymmärtäminen! Ihmisen tulee tietää, mitä hän jaksaa ja pystyy tekemään. Ammattilaisen tulee tarjota tukea arjen ratkaisuihin ja antaa neuvoja esimerkiksi uneen ja stressin hallintaan.
 Pauliina Käiväräinen peräänkuuluttaa aikaa ja osaamista ylipainoisten ihmisten kohtaamiseen.  Anne Laine / Yle
 Miten suomalaisten ylipaino saataisiin kuriin?
 Suomalaisten lisääntynyt ylipaino ei Pauliina Käiväräisen mukaan johdu suinkaan tietämättömyydestä. Hän uskoo, että lihavuus on seurausta jostakin muusta ongelmasta. Niihin pitäisi päästä käsiksi.
 – En ole koululääketieteen demonisoija, mutta kyllä siellä on töitä tehtävänä sen suhteen, miten ylipainoisia ihmisiä kohdataan. Sen tulee olla jotakin muuta, kuin että annetaan paperi käteen, että tämän verran tulee liikkua.
 Ylipainoisen ihmisen avun hakeminen voi Käiväräisen mukaan päättyä yhteen huonoon kohtaamiseen.
 – Luottamus menee. Se on erityisen haitallista siksi, että juuri esimerkiksi julkisen terveydenhuollon pitäisi auttaa ihmisiä.
 Käiväräinen peräänkuuluttaa terveydenhuoltoon lisää aikaa ja osaamista.
 – Liikuntaneuvojan työssä huomasin, että monelle oli jo iso juttu, että joku kuunteli. Voisi myös kysyä, että onko esimerkiksi lääkäri oikea ihminen antamaan liikuntaan liittyviä ohjeistuksia vai sopisiko siihen työhön paremmin liikunnan ammattilainen.
 Epäterveellisen ruuan haittavero ei Käiväräiseltä saa kannatusta.
 – Lasketaan ennemmin sen terveellisen ruuan hintaa.
 Ravitsemusterapeutti: Kaupan hyllyt tulisi järjestellä uudelleen
 Etelä-Karjalan sosiaali- ja terveyspiiri Eksoten ravitsemusterapeutti  Jonna Alhosen  vastaanotolle tulevista asiakkaista noin joka toinen hakee apua ylipainoon. Ikäryhmistä suurin on 10–20-vuotiaat lapset ja nuoret.
 Syitä suomalaisten lihomiselle on monia, mutta yhtenä asiana Alhonen nostaa esiin elintarvikkeiden runsauden.
 – Haasteena on se, että koko elämä on yhtä puffet-pöytää. Tämä näkyy kaupoissa siinä, kuinka monta hyllymetriä on myynnissä makeita ja suolaisia naposteltavia verrattuna terveellisiin vaihtoehtoihin.
 Ravitsemusterapeutti Jonna Alhosen asiakkaiden onnistumisia ei mitata pelkästään vaa`alla. Kasvisten, hedelmien ja marjojen lisääminen uutena asiana ruokavalioon vaikuttaa ajan myötä positiivisesti.
 – Joskus onnistuminen voi olla sitä, että paino enää nouse, vaan pysyy ennallaan. Tai että asiakkaan syömisrytmi saadaan kohdalleen.
 Makeat juomat lihottavat joitakin ihmisiä, mutta Jonna Alhonen ei silti varauksetta kannata niille haittaveroa.  Anne Laine / Yle
 Miten ravitsemusterapeutti laihduttaisi suomalaisia?
 Ravitsemusterapeutti Jonna Alhosen asiakkaiden liikapainon syitä ovat usein väsymys, uupumus, sairaus tai vääränlainen ruokailurytmi. Lasten ylipaino johtuu usein perheen ruokailutottumuksista. Osa ylipainoisista saattaa Alhoden mukaan turhaan vältellä esimerkiksi viljatuotteita, eivätkä näin saa tarpeeksi kuituja.
 Yhden ongelman muodostavat makeat juomat.
 – Ne ovat ongelmallisia, koska eivät tuo kylläisyyttä.
 Makeiden juomien tuomista ongelmista huolimatta Alhonen ei usko, että pelkästään erilaiset haittaverot ratkaisisivat suomalaisten ylipaino-ongelmia. Hänen mukaansa asian ratkaisemiseksi tarvitaan isompia muutoksia. Alhonen kertoo niin sanotuista tuuppaus-toimenpiteistä, jossa kieltojen ja rangaistusten sijaan ihmisiä ohjaillaan kohti parempia valintoja.
 – Eli miten saataisiin ne terveelliset valinnat houkuttelevimmiksi ja niiden valitseminen helpommaksi. Että ihminen valitsisi linjastosta herkullisen näköisiä ja kauniisti esillä olevia kasviksia.
 Ravitsemusterapeutti muuttaisi myös kauppojen hyllyjen sijoittelua.
 – Makeiset voisi olla maitohyllyn paikalla, että sen hyllyn ohi ei aina tarvitsisi edes mennä.
 Lue seuraavaksi:   "Liikuntaneuvoja vei minut kädestä pitäen lenkille" – suomalaiset saavat liian vähän hyväksi havaittua elintapaneuvontaa

Karkkihyllyt piiloon, pähkinät halvemmiksi, ilmaisia kehonkoostumusmittauksia – näin ylipainoiset ihmiset ja asiantuntijat ratkaisisivat suomalaisten lihomisen


Summary: Vertailukelpoinen liikevoitto kasvoi huhti-kesäkuussa 367 miljoonaan euroon.

Öljynjalostusyhtiö Neste paransi selvästi tulostaan vuoden toisella neljänneksellä. Vertailukelpoinen liikevoitto kasvoi huhti-kesäkuussa 367 miljoonaan euroon, mikä on 90 miljoonaa euroa enemmän kuin vastaavaan aikaan vuotta aiemmin.
 Tulosparannuksen kannalta keskeisessä asemassa olivat Nesteen uusiutuvat tuotteet, jotka toivat valtaosan liikevoitosta.
 Neste kertoo, että uusiutuvien tuotteiden myynti- ja tuotantomäärät olivat toisella vuosineljänneksellä kaikkien aikojen suurimmat.
 Kerromme lisää hetken kuluttua.
 Lue lisää:
 Uusiutuva polttoaine on Nesteen kultakaivos  – Etumatka alkaa olla niin pitkä, että maailmasta ei löydy kunnon vastusta suomalaisyhtiölle

Uusiutuvien polttoaineiden ennätysmyynti siivitti Nesteen tulosparannukseen


Summary: Johtoaan vaihtaneella kanadalaisyhtiöllä riittää vielä uskoa Raahen kultakaivokseen.

Kaivosyhtiö Nordic Gold virittelee jälleen Raahen kultakaivoksen käynnistämistä.
 Kanadalaisyhtiö on uusinut johtonsa aiemmin tässä kuussa, ja kultayhtiön mukaan toiminnan tueksi on saatu myös uutta rahoitusta ja teknistä osaamista.
 Nordic Goldin entisen toimitusjohtajan  Michael Hepworthin  mukaan viimeiset neljä kuukautta pääpaino on ollut löytää toimiva rahoitus Raahen kultakaivoksen käynnistämiselle ja kehittämiselle.
 Vaikeuksissa olleen Raahen kultakaivoksen toiminta keskeytyi viime maaliskuussa, kun talousvaikeuksiin ajautunut  Nordic Gold ja suomalainen pääurakoitsija riitautuivat  urakkamaksuista ja kaivoksen toiminnasta.
 Käräjäoikeus ehti jo asettaa kaivosyhtiön konkurssiin
 Työt loppuivat laivan kaivoksella Raahessa riitaisissa merkeissä, minkä jälkeen kokkolalaisyhtiö haki saataviaan keväällä käräjäoikeuden ja konkurssimenettelyn kautta.
 Oikeus ehti jo asettaa Raahen kaivostoiminnasta vastaavan Nordic Gold Oy:n konkurssiin, mikä vauhditti maksuneuvotteluja etenkin kaivosyhtiön puolelta, kertoo Tallqvistin toimitusjohtaja  Mikael Tallqvist .
 – Siinä vaiheessa joku heräsi ja halusi neuvotella, ja pääsimme sopuun.
 Konkurssipäätöksen jälkeen osapuolilla on kahdeksan vuorokautta aikaa yhteisellä hakemuksella peruuttaa konkurssi, ja näin kaivoskiistassa toimittiin.
 Oikeuden mukaan kokkolalaisyhtiö on oikeutettu saamaan maksunsa Raahessa tekemästä työstään, vaikka kaivosyhtiö yrittikin sysätä syytä kaivoksen vaikeuksista pääurakoitsijan harteille.
 Tallqvist ei vielä ole saanut kaikkia saataviaan, mutta toimitusjohtaja Mikael Tallqvist on tyytyväinen oikeuden päätökseen ja heinäkuun alussa syntyneeseen sopuun.
 – Maksut ovat vielä lupauksen varassa, mutta siitä saatavasta ei ainakaan tarvitse enää riidellä tämän oikeuden päätöksen jälkeen, toimitusjohtaja Tallqvist toteaa.
 Kaivosta käynnistetään jo neljättä kertaa
 Raahen kultakaivoksen taival tällä vuosikymmenellä on ollut vaikeuksien värittämä.
 Ensimmäisistä operaatioista vuonna 2011 vastasi ruotsalainen Nordic Mines, joka ajautui pahoihin talousvaikeuksiin pian kaivoksen avaamisen jälkeen. Lopulta kaivos suljettiin vuonna 2014.
 Pari vuotta myöhemmin  ruotsalaisyhtiö ilmoitti , että louhinta alkaa jälleen 2017. Raahen kultakaivoksen avaus toteutui kuitenkin vasta vuotta myöhemmin, jolloin kaivos oli jo siirtynyt kanadalaisyhtiö Nordic Goldin omistukseen.
 Kanadalaisyhtiö ei vielä ole tiedottanut Raahen kultakaivoksen avaamisen aikataulusta.

Raahen kultakaivosta käynnistellään ainakin jo neljättä kertaa


Summary: Epäselvää on, mitä investointipankkiirille oli tapahtunut.

Seksuaalirikoksista syytetty investointipankkiiri  Jeffrey Epstein  on löydetty tajuttomana sellistään manhattanilaisessa vankilassa, kertoo uutistoimisto Reuters eri medialähteisiin viitaten.
 Nimettömien lähteiden mukaan vartijat löysivät Epsteinin sellinsä lattialta keskiviikkona. Joidenkin mediatietojen mukaan hänen kasvonsa olisivat sinertäneet. Epstein vietiin sairaalaan, New York Post  kertoo .
 CNBC-kanavan  mukaan  on epäselvää, yrittikö Epstein itsemurhaa, yrittikö hän lavastaa itsemurhan vai hyökättiinkö hänen kimppuunsa. CNBC:n mukaan hänen niskassaan oli jälkiä ja hän oli vain puoliksi tajuissaan.
 Espteinin edustajat ja vankila eivät vastanneet Reutersin yhteydenottoihin.
 Epstein on pidätettynä epäiltynä alaikäisten tyttöjen seksikaupasta.
 Lue lisää:
 Yhdysvaltalaismedia: Monimiljonääri Epstein maksoi hyssyttelyrahaa mahdollisille oikeusjutun todistajille
 Tunnettu investointipankkiiri Jeffrey Epstein pidätettiin alaikäisten tyttöjen seksikaupasta epäiltynä – tuttavapiirissä Trump ja Clinton
 Yhdysvaltojen työministeri Acosta eroaa tehtävästään – liikemiehen seksuaalirikossyytteiden lieventäminen painoi liikaa

Seksuaalirikoksista syytetty miljardööri Jeffrey Epstein löytyi tajuttomana sellistään


Summary: Syy väestönlisäykseen oli muuttovoitto ulkomailta.

Tilastokeskuksen ennakkotietojen mukaan  Suomen väkiluku oli kesäkuun lopussa 5 521 158. Maamme väkiluku kasvoi tammi-kesäkuun aikana 3 239 henkeä, mikä on 8 henkeä vähemmän kuin vastaavana ajanjaksona vuosi sitten.
 Syy väestönlisäykseen oli muuttovoitto ulkomailta: maahanmuuttoja oli 8 504 enemmän kuin maastamuuttoja. Syntyneitä oli 4 869 vähemmän kuin kuolleita.
 Ulkomailta muutti Suomeen tammi-kesäkuun aikana 14 712 henkeä ja Suomesta ulkomaille 6 208 ihmistä. Maahanmuutto kasvoi viime vuodesta 904 hengellä, kun taas maastamuutot vähenivät lähes 2 500 ihmisellä. Suomen kansalaisia maahanmuuttajista oli vajaat 4 000, samoin maastamuuttajista.
 Alkuvuonna syntyi 22 186 lasta, mikä on lähes 1 700 lasta vähemmän kuin vuonna 2018. Kuolleiden määrä oli 27 055, mikä on 950 vähemmän kuin vuotta aiemmin.

Suomen väkiluku kasvanut alkuvuoden aikana


Summary: Uutisotsikot ovat useimmille tuttuja, mutta miten on yksityiskohtien laita? Tee kesäinen testi ja katso, kuinka hyvin sinulla on nippelitieto hallussasi.

Heinäkuu on tunnetusti hiljaista uutisaikaa, kun niin sanottu virallinen Suomi lomailee. Tästä johtuen uutistoimitusten uutiskriteerit ovat perinteisesti olleet tavallista sallivammat.
 Näistä uutisista Suomessa on kohistu menneinä kesinä. Kokeile kuinka hyvin muistat niiden yksityiskohdat. Muista katsoa jutun lopusta löytyvät arkistovideot takavuosien kohu-uutisista.
 Palauta uutistapahtumat mieleesi näillä videoilla:

Vieläkö muistat, missä Ridge vieraili 1993? Entä oliko Ruokolahden leijona uros vai naaras? Testaa, kuinka hyvin muistat nämä kohua aiheuttaneet kesäuutiset


Summary: Nokian liiketappio kaventui edellisvuodesta.

Nokian toisen vuosineljänneksen oikaistu liikevoitto (ei-ifrs) parani selvästi edellisvuodesta, yhtiö kertoo osavuosikatsauksessaan. Tulos kasvoi yli kolmanneksella edellisvuodesta 451 miljoonaan euroon.
 Yhtiön liikevaihto neljänneksellä kasvoi 5,7 miljardiin edellisvuoden 5,3 miljardista. Osakekohtainen tulos kasvoi 0,05 euroon osakkeelta edellisvuoden 0,03:sta.
 Ei-ifrs-luvut eivät ole kansainvälisten kirjanpitosäännösten mukaisia. Ifrs-lukujen mukaan Nokia teki 57 miljoonaa euroa tappiota. Edellisvuonna tappiota tehtiin 221 miljoonaa.
 Kerromme lisää hetken kuluttua.
 Lue lisää:
 Nokia syöksyy, kun sijoittajat rankaisevat yllätystappioista – yhtiön mukaan tappiot kurotaan vielä umpeen

Nokian toisen neljänneksen tulos parani selvästi viime vuodesta


Summary: Liikevaihto pysyi vertailukauden tasolla ja oli 756,5 miljoonaa euroa.

Rakennusyhtiö YIT paransi kannattavuuttaan vuoden toisella neljänneksellä. Huhti-kesäkuun oikaistu liikevoitto oli 28,5 miljoonaa euroa, eli noin kahdeksan miljoonaa euroa enemmän kuin vuotta aiemmin.
 Liikevaihto pysyi vuoden takaisen vertailukauden tasolla ja oli 756,5 miljoonaa euroa.
 YIT kuvailee näkymiään positiivisiksi ja arvioi yhtiön jatkuvien toimintojen oikaistun liikevoiton paranevan myös loppuvuonna.
 Kerromme lisää hetken kuluttua.
 Lue lisää:
 YIT myy teidenpäällystystoimintansa Peabille 280 miljoonalla – valtaosa 1  700 siirtyvästä työntekijästä Suomessa

Rakennusyhtiö YIT paransi tulostaan


Summary: Asiantuntijat uskovat, että uudellekin kauppakeskukselle on Vaalimaalla tilaa.

Aivan itärajan tuntumaan Virolahden Vaalimaalle on suunnitteilla uusi suuri kauppakeskus.
 Kokoa sille tulee runsaat 18 000 neliömetriä, ja sen on määrä määrä valmistua ennen ensi vuoden joulumarkkinoiden käynnistymistä.
 Vajaa vuosi sitten lähistölle avattiin jo Zsar Outlet Village -ostoskylä, joten kilpailu asiakkaista alueella näyttäisi kiristyvän.
 Uutta kauppakeskusta suunnitteleva yrittäjä  Sergei Ananiev  kuitenkin kertoo, että he eivät kilpaile Zsar Outlet Village -ostoskylän kanssa, vaan hänen mielestään ne pikemminkin täydentävät toisiaan.
 Muun muassa merkkivaatteita myyvässä Zsar Outlet Villagessa ei ole päivittäistavarakauppaa, mutta uuteen kauppakeskukseen sellainen olisi tulossa.
 Vaalimaan kaupallinen kehittäminen on saanut vauhtia takaiskujen jälkeen parina viime vuonna. Suomen ensimmäinen outlet -ostoskylä Zsar avattiin Virolahdelle vuoden 2019 lopulla. Miina Sillanpää / Yle
 Elintarvikkeet haluttuja
 Suomalaiset ostosmatkailun asiantuntijat uskovat, että Vaalimaalle mahtuu toinenkin iso kauppakeskus.
 Yksi menestymisen avaimista on se, että uusi yrittäjä kaavailee keskukseen erikoisliikkeiden lisäksi päivittäistavarakauppaa. Kaakkois-Suomessa ostosmatkaileville venäläisille elintarvikkeet ovat vaateostoksia tärkeämpiä hankintoja.
 – Valtaosa venäläisten tekemistä ostoksista on tällä hetkellä päivittäistavaroita. Niiden tarjonta vaikuttaa hyvin paljon alueen kiinnostavuuteen venäläisten ostosmatkakohteena, sanoo toimitusjohtaja  Pasi Nurkka  matkailuun perehtyneestä tutkimus- ja analysointikeskus TAK Oy:stä.
 Yritys on 1990-luvun alusta lähtien  haastatellut  vuosittain noin 20 000 ulkomaista matkailijaa Suomen rajanylityspaikoilla.
 Viime vuosien  suosituimmista  tuotteista esiin nousevat Nurkan mukaan maitotaloustuotteet ja erityisesti juusto.
 – Suomesta haetaan paljon tuotteita, jotka ovat Venäjällä tuontikiellossa, selittää Nurkka.
 Venäläiset ostavat Suomesta kerrallaan isoja määriä muun muassa juustoa.  Tommi Parkkinen/Yle
 Elintarvikkeita koskevat  tuontikiellot  ja rajoitukset Suomesta Venäjälle eivät koske matkustajatuontia omaan käyttöön. Matkustaja saa kuitenkin viedä Venäjälle kerrallaan ostoksia korkeintaan 25 kiloa. Arvoltaan ostokset saavat olla enintään 500 euroa.
 Runsaasti uusia työpaikkoja
 Myös Suomen Kauppakeskusyhdistys näkee Vaalimaan kauppakeskittymän myönteiset vaikutukset. Ne liittyvät erityisesti matkailijoiden tarpeisiin syntyviin ravintola- ja päivittäistavarakaupan palveluihin.
 – Ne vaikuttaisivat positiivisesti alueen työllisyysnäkymiin, arvioi toiminnanjohtaja  Johanna Aho .
 Viime vuoden lopulla  aloittaneen  Zsar Outlet Village -ostoskylän ja nyt suunnitellun kauppakeskuksen on Virolahdella laskettu tuovan paikkakunnalle jopa tuhat uutta työpaikkaa.
 Suuri osa Vaalimaalla rajan ylittävistä on venäläisiä ostosmatkailijoita. Kare Lehtonen/Yle
 Useista  muista kauppakeskuksista  poiketen Vaalimaan tuleva ostoskeskittymä sijaitsee kaukana isojen kaupunkien keskustoista, runsaan 3 000 asukkaan Virolahdella. Vaalimaan kohdalla olennaista ovatkin E 18 -moottoritien sekä EU:n ja Venäjän välisen rajanylityspaikan kansainväliset matkailijavirrat.
 Tämän vuoden ensimmäisellä puoliskolla rajan Vaalimaalla ylitti noin 600 000 ihmistä, joista suurin osa on venäläisiä ostosmatkailijoita. Kaakkois-Suomen rajanylityspaikkojen liikenne kasvaa vuosittain.
 Menestys vaatii puurtamista
 Lisääntyvistä matkailijavirroista huolimatta Vaalimaallakin joudutaan paiskimaan töitä turistien pysäyttämiseksi.
 Kauppakeskusyhdistyksen toiminnanjohtaja Johanna Aho sanoo, että kaikki kauppakeskukset tarvitsevat jatkuvaa ylläpitoa ja kehittämistä. Kyse on hyvin pitkäjänteisistä investoinneista.
 – Kaupan alalla asiakkaiden mieltymykset muuttuvat nopeasti, ja kilpailussa pärjätäkseen toimintaa on kehitettävä koko ajan paremmaksi.
 Aho korostaa puhuvansa kauppakeskuksista yleisellä tasolla, yhden yksittäisen kauppakeskuksen menestymismahdollisuuksiin hän ei halua ottaa kantaa.
 Vaalimaan uusi 18 000 neliön suuruinen kauppakeskus on tarkoitus rakentaa samalle paikalle, jonne muutamia vuosia sitten valmistuivat  perustukset sittemmin peruuntuneelle kauppakeskukselle. Miina Sillanpää / Yle
 Myös Pasi Nurkka uskoo haasteita Vaalimaalla riittävän, vaikka alueen houkuttelevuus venäläisten ostosmatkailijoiden silmissä todennäköisesti lisääntyykin.
 – Vaalimaa kilpailee ostosmatkailukohteena lähinnä Lappeenrannan ja Imatran kanssa, mutta yksi kauppakeskus päivittäistavarakauppoineen ei vielä lisää Vaalimaan kaupallista tarjontaa niin paljon, että se voittaisi Etelä-Karjalan tarjonnan.

Venäläisturistien määrän kasvulla isot vaikutukset – 3 000 asukkaan rajapitäjään tulee jo toinen iso ostoskeskus


Summary: Kuvernöörin eroa on vaadittu kaksi viikkoa kestäneissä mielenosoituksissa.

Puerto Ricon kuvernööri  Ricardo Rosselló  eroaa kaksi viikkoa kestäneiden mielenosoitusten seurauksena. Rosselló sanoo jatkvansa töitään elokuun toiseen päivään asti.
 Rossellón mukana hänen seuraajansa on Puerto Ricon oikeusministeri  Wanda Vázquez .
 Rossellón eroa vaatineet mielenosoitukset alkoivat sen jälkeen, kun julkisuuteen vuodettiin kyseenalaista viestinvaihtoa Rossellón ja hänen hallintonsa jäsenten kesken.
 Vuodetuissa keskusteluissa Rosselló ja hallinnon jäsenet muun muassa esittivät homofobisia kommentteja ja pilkkasivat toissa vuoden hurrikaani Marian uhreja.
 Rosselló ilmoitti sunnuntaina, ettei hae jatkokautta ensi vuoden vaaleissa. Tästä huolimatta mielenosoitukset jatkuivat ja kiihtyivät.
 Puerto Rico on Yhdysvaltain itsehallintoalue.
 Lue lisää:
 Myrskyn kuolonuhreja, naisia ja homoja pilkanneen Puerto Ricon kuvernöörin luo kotietsintä

Puerto Ricon kuvernööri eroaa – taustalla homojen ja hurrikaanin uhrien pilkkaamista


Summary: Lämpöennätykset paukkuivat Euroopassa keskiviikkona, ja tänään saatetaan tehdä lisää ennätyksiä.

Ranskan helleaalto uhkaa tuhota tulipalossa pahoin kärsineen Notre Damen katedraalin holvikaton.
 Asiasta varoittaa katedraalin pääarkkitehti  Philippe Villeneuve .
 Katedraalin kiviseinät ovat yhä kosteita sammutustöiden jäljiltä. Huolena on, että seinät kuivuvat nyt kuumuudessa liian nopeasti.
 – Olen hyvin huolissani helleaallosta, Villeneuve kertoi toimittajille keskiviikkona.
 – Pelkään, että saumojen muuraukset menettävät kuivuessaan rakenteelliset ominaisuutensa ja yllättäen holvi antaa periksi.
 Notre Damen pahasti tuhoutuneita kattorakenteita kuvattuna tiistaina 17. heinäkuuta. Stephane de Sakutin / AFP
 Villeneuven mukaan katto saattaa hyvinkin romahtaa, eivätkä asiantuntijat ole vieläkään päässeet tutkimaan kattoa ylhäältä tai alhaalta käsin. Katedraaliin kiinnitetyt kymmenet sensorit eivät silti ole antaneet mitään vihjettä siitä, että rakennuksen tila olisi heikentymässä.
 Pariisiin on ennustettu torstaille jopa 42 asteen hellettä, ja kaupungissa saatetaan rikkoa edellinen lämpöennätys vuodelta 1947. Tuolloin lämpötila nousi 40,4 asteeseen.
 Sekä Belgiassa että Hollannissa rikottiin keskiviikkona lämpöennätyksiä.
 Belgiassa mittari näytti 39,9 astetta. Maan edellinen lämpöennätys on 36,6, astetta, sekin vuodelta 1947.
 Hollannissa mittari kipusi korkeimpaan lukemaansa sitten vuoden 1944. Lämpöä oli keskiviikkona 38,8 astetta.
 Lämpöennätys rikottiin myös Saksassa, jossa korkein lämpölukema oli 40,5 astetta. Ennätyksen odotettiin kestävän vain päivän, sillä myös Saksaan on luvattu torstaille kovaa hellettä.
 Ranskan presidentti  Emmanuel Macron  on luvannut, että Pariisin Notre Dame saadaan korjattua viidessä vuodessa. Maailmankuulu, 850-vuotias katedraali tuhoutui pahoin huhtikuun puolivälissä syttyneessä tulipalossa.

Notre Damen kattoa uhkaa nyt helle – Ranskassa odotetaan historiallisen kuumaa päivää


Summary: Lyhytkarvainen kaupunkilaiskoira ei välttämättä punkkilääkettä tarvitse. Saaristossa liikkuva pitkäkarvainen nelijalkainen puolestaan kannattaa suojata lääkkeellä.

Punkit eli puutiaiset ovat koirille jokakesäinen riesa. Moni koiranomistaja haluaa suojata lemmikkinsä puremilta punkkilääkkeellä. Lääkkeet ovat tehokas suoja punkkeja vastaan, mutta pelkällä punkkisyynilläkin voi pärjätä.
 – Koiran lääkitsemistä kannattaa aina harkita tapauskohtaisesti. Turhaan ei kannata lääkitä, sanoo eläinlääkäri  Katariina Thomson  Yliopistollisesta pieneläinsairaalasta.
 Markkinoilla on erilaisia lääkeaineita, joilla luvataan lemmikille punkkivapaa elämä. Tarjolla on punkkipantoja, valeluliuoksia, sumutteita ja tabletteja. Osa lääkkeistä karkottaa ja osa tappaa punkit.
 Lääkkeet eivät kuitenkaan ole ainoa tapa torjua punkkien välittämiä sairauksia. Perusteellinen, päivittäinen punkkisyyni voi riittää.
 Punkin kantama bakteeri ei tartu koiraan hetkessä. Bakteerin siirtyminen koiraan vie tunteja tai jopa useamman vuorokauden.
 – Jos koiran turkin käy huolellisesti läpi joka ilta, on tartunnan riski hyvin pieni, Thomson toteaa.
 Lääke on hyvä vaihtoehto alueilla, jossa punkkeja on hurjasti
 Lääkkeen tarpeellisuus riippuu siitä, missä päin Suomea koira elää ja liikkuuko se paljon luonnossa. Esimerkiksi saaristossa punkkeja on niin paljon, että lääkkeen käyttö on perusteltua.
 – Jos koiralla on yksi punkki kesässä, on sairastumisen riski hyvin mitätön verrattuna siihen, että koiraan tarttuu 30 punkkia päivässä. Lääkettä on järkevää käyttää, jos koiran elinalueella on valtavasti punkkeja, Thomson kertoo.
 Myös eläinlääkäri  Matti Nevalainen  Fimeasta toteaa, että lääkkeen tarve riippuu koiran elinympäristöstä.
 – Kaikkiin tapauksiin sopivaa yleisohjetta on mahdotonta antaa. Jokaisen koiranomistajan kannattaa harkita asiaa tapauskohtaisesti, Nevalainen sanoo.
 Punkki kannattaa poistaa koirasta tarttumalla punkkipihdeillä punkin pään juuresta, aivan koiran ihon läheltä. Punkki tulee irrottaa punkkipihdeillä tai pinseteillä. Kalle Niskala / Yle
 Lisäksi koiran koko ja turkki vaikuttaa siihen, kannattaako koiraa lääkitä. Jos suurella koiralla on tiheä ja pitkä turkki, voi päivittäinen syynääminen olla hankalaa. Silloin lääke on helpompi vaihtoehto.
 Kaupunkiympäristössä liikkuvaa pikkukoiraa sen sijaan voi olla turhaa lääkitä, jos sen turkin viitsii käydä päivittäin läpi vaikkapa rapsuttelun yhteydessä.
 Punkkivälitteisten tautien diagnosointi on hankalaa
 Ihmisen tavoin myös koira voi sairastua punkin puremasta. Kovin yleistä se ei kuitenkaan ole.
 Joidenkin arvioiden mukaan noin  5–10 prosenttia  pureman saaneista koirista sairastuu. Tarkkoja tilastoja on kuitenkin mahdotonta tehdä, koska kaikkia tapauksia ei diagnosoida.
 Punkkivälitteisten tautien diagnosointi on hankalaa, koska oireet ovat epämääräisiä. Toisinaan oireet voivat olla jopa niin lieviä, ettei omistaja edes huomaa koiran olevan sairas.
 – Kaikkia tapauksia ei voida todeta edes näytteiden avulla. Toisaalta joskus vasta-aineet voivat olla koholla vaikkei kyse ole punkin välittämästä sairaudesta, Thomson sanoo.
 Yleisin koiraa uhkaava punkkivälitteinen sairaus on anaplasmoosi. Kyseessä on bakteeri, joka aiheuttaa koiralle muun muassa apaattisuutta ja kuumeilua.
 Lähtökohtaisesti tauti ei ole koiralle hengenvaarallinen, mutta joskus esiintyy myös vakavampia tapauksia. Myös  borrelioosi voi tarttua koiraan  punkin välityksellä.
 Lääkkeistä voi kehkeytyä satojen eurojen kuluerä
 Thomsonin mukaan koirien punkkivälitteiset sairaudet eivät ole lisääntyneet räjähdysmäisesti, vaikka punkkeja lymyileekin Suomen luonnossa  aiempaa enemmän ja laajemmilla alueilla .
 – Punkkivälitteisiä tauteja esiintyy vähän siihen nähden, kuinka paljon eläimet liikkuvat luonnossa. Ainakaan sellaisia tauteja, mitä voitaisiin diagnosoida varmasti.
 Punkkihysteriaan ei siis ole aihetta, vaikka riskeistä kannattaakin olla tietoinen.
 – Koiraa kannattaa tarkkailla, kun siitä irrottaa ison, verta imeneen punkin. Jos koira menee parin viikon kuluessa voimattomaksi, kannattaa hakeutua eläinlääkäriin, Thomson ohjeistaa.
 Punkit pysyvät aktiivisena vielä jopa viiden asteen lämpötilassa, joten punkkikausi voi venähtää joissain osissa Suomea kahdeksan kuukauden mittaiseksi.
 Koiraa täytyy lääkitä koko tämä aika, jos haluaa torjua punkkeja lääkkeen avulla tehokkaasti. Lääkkeisiin voi upota vuosittain satoja euroja, joten niiden tarpeellisuutta kannattaa punnita myös taloudelliselta kantilta.
 Myös ulkona liikkuvien kissojen turkki kannattaa käydä huolellisesti läpi punkkien varalta. Jos taloudessa on sekä koiria että kissoja, kannattaa huomioida, että jotkut koirien punkkilääkkeet ovat kissoille myrkyllisiä. Kalle Niskala / Yle
 Haittavaikutukset ovat harvinaisia
 Myös punkkilääkkeiden turvallisuudesta on keskusteltu viime vuosina vilkkaasti.
 Julkisuuteen ponnahtaa toisinaan kokemuksia, joissa koira on sairastunut pahemman kerran punkkilääkkeestä. Esimerkiksi Iltalehti  uutisoi heinäkuussa Paavo-koirasta , joka sairastui punkkilääkkeestä rajusti.
 Haittavaikutusten pelossa koiraa ei kuitenkaan kannata jättää lääkitsemättä, jos lääke muuten on tarpeen.
 – Haittavaikutuksia ilmoitetaan vähän siihen nähden, kuinka paljon lääkkeitä käytetään. Valmisteiden hyöty-haittasuhde on positiivinen, eläinlääkäri Nevalainen kertoo.
 Lääkealaa valvovan Fimean tilastojen mukaan haittavaikutusilmoitusten määrä on pysynyt viime vuosina ennallaan.
 – Ilmoituksia on tullut viimeisen kolmen vuoden aikana joka vuosi 50–70. Tänä vuonna ilmoituksia on tullut tähän mennessä 44 eli tahti on sama kuin edellisinäkin vuosina, Nevalainen kertoo.
 Lääkkeitä käytetään yleisesti, joten käyttömääriin verrattuna ilmoituksia on vähän.
 – Yleisimmät punkkilääkkeiden haittaoireet ovat lieviä, ohimeneviä iho-oireita. Rajut oireet, kuten kouristelut tai muut neurologiset oireet ovat hyvin harvinaisia, Nevalainen toteaa.
 Lue myös:
 Punkkikausi jyllää, mutta miten suojella lemmikkiä? Lue  eläinlääkärien vinkit kutsumattoman vieraan torjumiseksi
 Nämä oireet paljastavat koiran borrelioosin – "pahimmillaan joudutaan lopettamaan"
 Eläinlääkäri hälventää punkkipelkoa: "Suurin osa koirista ei sairastu, vaikka punkki puree"

Lääkitsetkö sinäkin koiraasi kalliisti, mutta turhaan? Punkkilääkkeet ovat tehokkaita, mutta osalle koiranomistajista vain turha rahareikä


Summary: E-urheilun luonnetta määrittävät rahavallan verkostot ja tasa-arvon puute on syytä ottaa tutkivan journalismin luupin alle, kirjoittaa mediatutkija Sami Kolamo.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Jesse Vainikka ,  Topias Taavitsainen  ja  Lasse Urpalainen  ovat voittaneet miljoonapotteja Dota 2 -pelissä.
 Suomen Overwatch-maajoukkue (seitsemän miestä) esiintyi viime vuonna Anaheimissa pelatuissa MM-kisoissa.
 Suomalaisista koostuva  ENCE  (viisi miestä) on yksi maailman parhaista CS:GO -pelissä.
 Saavutusten perusteella ei liene liioiteltua väittää, että  Suomi on e-urheilun suurmaa .
 Voi hyvinkin käydä niin, että vuonna 2024 Pariisin olympialaisten aikaan kotisohvilla jännitetään suomalaisten e-urheilun mitalitoivojen suorituksia.
 Suomalaiset urheilun rivikatsojat  tuskin tätä suurmaa-asemaa ovat panneet merkille – huolimatta siitä, että viime urheilugaalassa e-urheilu oli ehdokkaana kahdessa palkintokategoriassa.
 E-urheilun kotimaiset tähdet eivät – vielä toistaiseksi – seikkaile aktiivisesti television viihdeohjelmissa ja iltapäivälehtien lööpeissä. Missit ja mallit poseeraavat (mies)jääkiekkoilijoidensa kainaloissa, eivät niinkään NHL-pelin (mies)taitajien kanssa.
 Ehkä on syytä kertoa muillekin kuin ”jääkiekkovaimoille”, että  Erik ”EKI” Tammenpää  on  maailman paras änäripelissä .
 E-urheilun tunnettuudelle ja lajin asemalle  vallan kabineteissa on epäilemättä tärkeää, kuinka Kansainvälinen Olympiakomitea KOK siihen suhtautuu. KOK:n pomojen mukaan  väkivaltaiset tietokonepelit eivät kuulu olympialaisiin .Mutta monille muille tietokonepeleille ovea olympiaanisiin parrasvaloihin pidettäneen auki, sillä KOK on jo tunnustanut e-urheilun urheiluksi.
 E-urheilun kautta KOK, joka tunnetusti haistaa rahan liikkeet, voi saada merkittäviä sponsorisopimuksia – puhumattakaan lähetysoikeusrahoista digitaalisten alustojen kautta.
 Voi hyvinkin käydä niin, että vuonna 2024 Pariisin olympialaisten aikaan kotisohvilla jännitetään suomalaisten e-urheilun mitalitoivojen suorituksia.
 Monet tapahtumajärjestäjät ovat tulleet e-urheilun apajille  kuin onnenonkijat kultakuumeen aikoihin Klondikessa. Suomessa julkkis- Harkimoista Hjallis  ja  Joel  ovat iskeneet toiveikkaana hakkunsa lajiin.
 E-urheilu eroaa perinteisestä urheilusta siinä, että urheilusuoritukset syntyvät tietotekniikkaa käyttämällä. Emme seuraa urheilijan oman kehon toimintaa vaan tietokoneruudulla liikkuvia hahmoja eli sitä, kuinka hyvin kilpapelaajat hallitsevat tietyn pelin. Suosittujen pelien striimejä seuraavat lukemattomat fanit.
 Verkkoperusteisessa taloudessa yleisöt nähdään usein sisällöntuottajiksi, joita markkinaprofiilin luomisen vuoksi jäljitetään sivustolta ja klikkauksesta toiseen.
 Vaikuttaisi siltä, että e-urheilutapahtumissa yleisöjen avulla myös aktiivisesti myydään rahoittajien tuotteita. Seurasin verkossa kansainvälistä lähetystä Overwatchin MM-kisoista, jonka järjesti Blizzard Entertainment-videopeliyhtiö. Kisastudiosta (neljä mieskommentaattoria) kuva siirtyi pelialueelle ”T-mobile-juontajien” kautta. He huudattivat paikalle saapunutta yleisöä ja etenkin T-mobile-faniaition katsojia, jotka innokkaasti hakkasivat yhteen vaaleanpunaisia ilmatäytettyjä sponsoripötkylöitä. Tämän kuvaston jälkeen odotin (turhaan), että pelaajien otsalohkoihin ilmestyisi virallisen sponsorin logo – ovathan pelaajien vartalot ”ikävästi” piilossa näyttöjen takana.
 E-urheilutoimittajat, jotka suhtautuvat lajiin lähinnä PR-journalisteina, eivät ole kritisoineet e-urheilutaloutta.
 Odotan, että e-urheilutaloutta koskeva mediapuhe ei perustuisi vain palkintopottien hehkuttamiseen.
 Pelitutkija  Veli-Matti Karhulahden  mukaan  elektronisessa urheilussa peliyhtiöiden omistajilla on poikkeuksellisen paljon valtaa päättää , millaisia pelit ja pelitapahtumat ovat. Karhulahti ei puhuisi e-urheilu-sanan edessä olevan e-kirjaimen yhteydessä niinkään elektronisesta vaan ekonomisesta urheilusta.
 Miten sukupuolittuneesti lajin rahavirrat jakautuvat?  Maailman viiden sadan eniten tienanneen e-urheiluammattilaisen ranking-listalle mahtuu yksi nainen,  Sasha Hostyn : hänen sijoituksensa on 285.
 Naisten asemaa tuskin parantaa pelaajien  verkkokeskusteluissa esiintyneet naisvihamieliset asenteet .
 Vierailin joitakin vuosia sitten Helsingin Messukeskuksessa kilpapelitapahtumassa. Jättinäytön eteen oli järjestetty taistelupelistä kaksinkamppailu, jossa yleisön edustajat saivat haastaa suomalaisen kilpapelaamisen pioneerin  Joona ”Natu” Leppäsen . Kun lavalle valittiin yleisön joukosta nuori nainen, nuorista miehistä koostuvan yleisön ohella myös keski-ikäinen miesjuontaja suhtautui kaksinkamppailuun vähättelevästi ja seksistisesti.
 E-urheilun puolesta on tosin sanottava, että pelaajien sukupuolinen ja seksuaalinen syrjintä on otettu esille lajin johtavissa elimissä.
 Odotan, että e-urheilutaloutta koskeva mediapuhe  ei perustuisi vain palkintopottien hehkuttamiseen. Lajin luonnetta olennaisesti määrittävät rahavallan verkostot ja tasa-arvon puute on myös syytä ottaa tutkivan journalismin luupin alle.
 Sami Kolamo
 Kirjoittaja on urheiluun perehtynyt mediatutkija ja aineenopettaja. Hän on pelannut yhden tietokonepelin, Wizard of Worin, läpi silloin kun Commadore 64 oli kova juttu. Opiskeluaikoina hän koukuttui autokurvailupeli slicks ’n’ slidesta.
 Aiheesta voi keskustella 25.07. klo 16.00 asti.
 Lue myös:
 Headshot! Luulitko pärjääväsi CS:ssä pelaamalla yökaudet? Nyt tulevat treeniohjelmat ja ruokavaliot
 Sami Kolamon kolumni: Liian harvat urheilutähdet taistelevat ihmisoikeuksien tai ympäristön puolesta – sen sijaan he postailevat somekuvia kesähuviloista ja paella-annoksista

Sami Kolamon kolumni: E-urheilun pimeä puoli – sponsorirahan ylivalta ja naisten halventaminen


Pääministeri  Boris Johnsonin  ensimmäiset ministerinimet vahvistavat Johnsonin tärkeintä lupausta: viedä Britannia ulos EU:sta 31. lokakuuta mennessä.
 – Ei jossitteluja eikä muttia, sanoi Johnson ensimmäisessä puheessaan lehdistölle virka-asunnollaan Downing Street 10:n edessä.
 – Veivaaminen loppuu tähän, hän jatkoi.
 Viidessä tunnissa Johnson pisti sileäksi  Theresa Mayn  hallituksen. Kuusi ministeriä erosi ja 11 sai kenkää. Tilalle nousi joukko brexitin ja erokampanjan vahvoja nimiä.
 Johnson otti henkilökohtaisen vastuun brexitin toteuttamisesta. Hän ampui varoituslaukauksen kaikkia niitä kohti, jotka epäilevät hänen politiikkaansa ja lyövät vetoa Britanniaa vastaan.
 Johnsonin sotakabinetin kiinnostavin nimi on taustastrategi
 Merkittävin nimitys kaikista on  Dominic Cummingsin  valinta Boris Johnsonin neuvonantajaksi.
 Cummings on poliittinen strategisti ja hän oli erokampanjan vetäjä ja aivot. Mainoslause "take back control" (valta takaisin) on hänen kynästään. Cummings on Johnsonin oikea käsi, kun tämä yrittää saada puserrettua Britannian irti EU:sta.
 Dominic Cummings. PRU / AFP
 Michael Gove , entinen ympäristöministeri saa tehtäväkseen valvoa muiden ministeriöiden toimia.
 Sajid Javid  nousee sisäministerin paikalta valtiovarainministeriksi. Javid kannatti Johnsonia puolueen puheenjohtajaksi pudottuaan itse kisasta. Ekonomisti ja entinen pankkiiri oli alun perin EU-jäsenyyden puolella, mutta on sittemmin siirtynyt brexit-leiriin.
 Brexitin ja Boris Johnsonin tukijaksi kääntynyt Sajid Javid on Britannian uusi valtiovarainministeri.  Hollie Adams / EPA
 Uusi sisäministeri  Priti Patel  on äärioikean laidan konservatiivi. Hän on tunnettu homoliittojen vastustaja, kuolemantuomion kannattaja ja äänekäs EU-eron kannattaja.
 Entinen brexit-ministeri  Dominic Raab  nousee ulkoministeriksi ja varapääministeriksi. Myös Raab oli ehdolla puolueen johtoon. Raab lähti Mayn hallituksesta brexit-erimielisyyksien takia.
 Britannian EU-eroa ajanut Jacob Rees-Mogg nousee parlamentin alahuoneen konservatiiviryhmän johtoon. Neil Hall / EPA
 Puolustusministeri  Ben Wallace  on entinen sotilas, joka on palvellut muun muassa Pohjois-Irlannissa. Wallace on yksi Johnsonin vanhimmista liittolaisista.
 Brexit-ministerinä jatkaa  Stephen Barclay , jonka Theresa May nimitti tehtävään vasta viime marraskuussa Dominic Raabin erottua tehtävästä.
 Brexitin vahvimpiin tukijoihin kuuluva  Jacob Rees-Mogg  nousee parlamentin alahuoneen konservatiiviryhmän johtajaksi.
 Kiistelty miljonääri johtaa 26 vuotta sitten perustettua European Research Group -nimistä ryhmää. Parlamentin konservatiiviedustajille avoimen ryhmän ainoa tavoite on Britannian ero Euroopan unionista.
 Se toinen Johnson: Boris Johnsonin veli Jo Johnson nousee uuden hallituksen elinkeinoministeriksi.  Neil Hall / EPA
 Hallitukseen on tulossa myös toinen Johnson.
 Pääministerin pikkuveli  Jo Johnson  nousee Britannian elinkeinoministeriksi, vaikka hän on EU-jäsenyyden kannattaja.
 Pääministeri on koonnut ympärilleen itselleen ja brexitille lojaalin porukan. Valinnat on huomioitu sekä Britanniassa että Brysselissä. Johnson on lähtenyt sotajalalle, jossa voi käydä huonosti lyhyessä ajassa.
 Maata kuntoon EU-maksulla
 Entisenä pormestarina Johnson ymmärtää halata tavan kansalaisia.
 Kaduille on luvassa 20 000 poliisia lisää. Johnson lupasi myös puuttua maan sosiaalihuollon ja koulujen rahoitusongelmiin heti.
 – Onhan meillä 39 miljardia euroa lisää rahaa, sanoi Johnson puheessaan.
 Johnson viittasi summaan, jonka EU ja Britannia ovat sopineet brittien erorahaksi, mutta jota Johnson ei aio maksaa, mikäli erosopimusta ei muuteta.
 Edessä suuren luokan riitoja
 Ministerinimitykset jatkuvat torstaina. Johnson puhuu myös parlamentin alahuoneelle, jonka jälkeen kansanedustajat lähtevät kesälomalle ja palaavat vasta syyskuun alussa.
 Brexitiin on 98 päivää, eikä vielä ole tiedossa mikä on se suunnitelma, jolla britit suostuvat lähtemään unionista.
 Keskiviikon mielenosoitukset pääministeri Johnsonia vastaan olivat vasta alkusoittoa.

Veivaaminen loppui – Boris Johnsonin uusi sotatilahallitus käy brexit-taistoon


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Lämpö ryöpsäytti sinilevän kasvuun
 Sinilevä on jälleen ilmaantunut  uimareiden ja vesilläliikkujien harmiksi. Vime päivien lämmin sää on ollut otollinen sinilevän kasvulle. Veden lämpeneminen vauhdittaa sinilevän kasvua ja tyyni sää puolestaan nostaa levän pintaan.
 Helsinki laskee nopeusrajoituksen 30 km/h ja muut seuraavat perässä
 Nopeuden alentaminen 30 kilometrin tunnissa on järkevää ennen kaikkea jalankulkijoiden ja pyöräilijöiden näkökulmasta. Esko Jämsä / AOP
 Kun kaupunkinopeuksia alennettiin 20 vuotta sitten neljäänkymppiin, ihmiset kävivät kuumana. Seuraava askel on  nopeusrajoituksen laskeminen 30 kilometriin tunnissa . Nopeuden alentaminen 30 kilometrin tunnissa on järkevää ennen kaikkea jalankulkijoiden ja pyöräilijöiden näkökulmasta. Nopeusrajoitusten alentaminen on kansainvälisissä tutkimuksissa vähentänyt kuolleiden ja vakavasti loukkaantuneiden määrää 60-70 prosenttia.
 Boris Johnson kasaa sotatilahallituksen – brexit-strategi neuvonantajaksi
 Dominic Cummings on poliittinen strategisti ja Britannian EU-erokampanjan aivot.  PRU / AFP
 Britannian uusi pääministeri  Boris Johnson  on täyttänyt uuden hallituksena avainpaikkoja  vankoilla EU-eron kannattajilla . Merkittävin nimitys on  Dominic Cummingsin  valinta Johnsonin neuvonantajaksi. Cummings on poliittinen strategisti ja Britannian EU-erokampanjan aivot. Nimitysten viesti on selvä: Johnson aikoo toteuttaa lupauksensa ja erottaa Britannian EU:sta lokakuun 31. päivä.
 Facebookin ja Teslan tulokset laskivat
 Loic Venance / AFP
 Kaksi tiiviisti seurattua yhdysvaltalaisyhtiötä julkistivat eilen huonoja tulosuutisia: Yhteisöpalvelu  Facebookin tulos romahti  toisella vuosineljänneksellä Yhdysvalloissa määrätyn jättisakon takia. Sähköautovalmistaja  Tesla teki puolestaan odotettua suuremmat tappiot  ja osakkeen arvo putosi 10 prosentilla eilisiltana.
 Helteisen kuuma sää jatkuu lähes koko maassa
 Matti Huutonen / Yle
 Tukala helle jatkuu suurimmassa osassa maata ja loppuviikolla on todennäköisesti erittäin tukalaa, kertoo Ylen meteorologi  Matti Huutonen . Torstaipäivä on laajalti aurinkoinen ja hyvin lämmin. Lämpötila kohoaa laajalti 25 ja jopa 30 asteen välille. Itärajalla sekä aivan pohjoisessa voi olla vähän viileämpää. Pohjoisessa sadekuurotkin ovat mahdollisia.
 Lue lisää säästä  Ylen sääsivuilta .

Herätys: Lämpö ryöpsäytti sinilevän kasvuun, Helsinki laskee asuinalueiden nopeusrajoitusta, hellettä luvassa tänäänkin